title: 2011/90/ΕΕ: Απόφαση του Συμβουλίου, της 18ης Ιανουαρίου 2011 , σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας στα τελωνειακά μέτρα ασφάλειας#Πρωτόκολλο για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας Και του Πριγκιπάτου της Ανδόρας στα τελωνειακά μέτρα ασφάλειας

text:
               10.2.2011

               EL

               Επίσημη Εφημερίδα της Ευρωπαϊκής Ένωσης

               L 36/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Ιανουαρίου 2011
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας στα τελωνειακά μέτρα ασφάλειας
   (2011/90/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Συμβούλιο εξουσιοδότησε την Επιτροπή, στις 16 Φεβρουαρίου 2009, να ξεκινήσει διαπραγματεύσεις με το Πριγκιπάτο της Ανδόρας σχετικά με ένα πρωτόκολλο για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας της 28ης Ιουνίου 1990 στα τελωνειακά μέτρα ασφάλειας (εφεξής «πρωτόκολλο»). Η συμφωνία συνάφθηκε στις 28 Ιουνίου 1990.

               (2)

               Η Επιτροπή και το Πριγκιπάτο της Ανδόρας έχουν ολοκληρώσει τις διαπραγματεύσεις με τη μονογραφή του πρωτοκόλλου.

               (3)

               Το πρωτόκολλο θα πρέπει να υπογραφεί.

               (4)

               Εν αναμονή της ολοκλήρωσης των διαδικασιών της σύναψής του, το πρωτόκολλο θα πρέπει να εφαρμοστεί προσωρινά από την 1η Ιανουαρίου 2011, ημερομηνία η οποία αποτελεί το τελευταίο στάδιο της εφαρμογής των τελωνειακών μέτρων ασφάλειας που θεσπίστηκαν, αντίστοιχα, το 2005 και το 2006 με βάση τις τροποποιήσεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1) και του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2).

               (5)

               Προκειμένου να διασφαλιστεί η εν λόγω προσωρινή εφαρμογή του πρωτοκόλλου, η παρούσα απόφαση θα πρέπει να εφαρμοστεί από την 1η Ιανουαρίου 2011,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ευρωπαϊκής Ένωσης η υπογραφή του πρωτοκόλλου για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας στα τελωνειακά μέτρα ασφάλειας (εφεξής «πρωτόκολλο»), υπό την επιφύλαξη της σύναψης του εν λόγω πρωτοκόλλου.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν το πρωτόκολλο εξ ονόματος της Ένωσης, υπό την επιφύλαξη της σύναψής του.
   Άρθρο 3
   Το πρωτόκολλο εφαρμόζεται προσωρινά από την 1η Ιανουαρίου 2011 ή από μεταγενέστερη ημερομηνία που θα συμφωνηθεί μεταξύ της Ένωσης και του Πριγκιπάτου της Ανδόρας, σύμφωνα με τις διατάξεις που προβλέπονται στο άρθρο 3 παράγραφος 3 αυτού.
   Η Επιτροπή εξουσιοδοτείται να συμφωνήσει, εξ ονόματος της Ένωσης, σε τέτοια μεταγενέστερη ημερομηνία για την προσωρινή εφαρμογή του πρωτοκόλλου.
   Άρθρο 4
   Η θέση που πρέπει να τηρήσει η Ένωση στο πλαίσιο της μεικτής επιτροπής σχετικά με θέματα που αφορούν τον τίτλο ΙΙΑ της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας (3) (εφεξής «συμφωνία») εγκρίνεται από το Συμβούλιο, με ειδική πλειοψηφία, κατόπιν πρότασης της Επιτροπής.
   Άρθρο 5
   Για να εξασφαλιστεί η αποτελεσματική εφαρμογή του άρθρου 12θ παράγραφος 1 της συμφωνίας, η Επιτροπή κοινοποιεί στο Πριγκιπάτο της Ανδόρας την έγκριση νέας ενωσιακής νομοθεσίας που αποτελεί εξέλιξη του ενωσιακού δικαίου στον τομέα των τελωνειακών μέτρων ασφάλειας που καλύπτονται από το άρθρο 12β της συμφωνίας.
   Η Επιτροπή εξουσιοδοτείται να λάβει τα αναγκαία μέτρα που προβλέπονται στο άρθρο 12ια της συμφωνίας, ώστε να διασφαλίσει την ισοδυναμία των τελωνειακών μέτρων ασφάλειας της Ένωσης και του Πριγκιπάτου της Ανδόρας.
   Εάν, την ημερομηνία εφαρμογής της σχετικής ενωσιακής νομοθεσίας που αναφέρεται στο πρώτο εδάφιο, το Πριγκιπάτο της Ανδόρας δεν έχει θεσπίσει τις νέες διατάξεις και εάν η προσωρινή εφαρμογή των διατάξεων αυτών δεν είναι δυνατή, αναστέλλεται η εφαρμογή του τίτλου ΙΙΑ της συμφωνίας βάσει του άρθρου 12ια παράγραφος 2 αυτής. Η Επιτροπή κοινοποιεί στο Πριγκιπάτο της Ανδόρας την εν λόγω αναστολή.
   Άρθρο 6
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται από την 1η Ιανουαρίου 2011.

      Βρυξέλλες, 18 Ιανουαρίου 2011.

            Για το Συμβούλιο

            Ο Πρόεδρος

         MATOLCSY Gy.

      (1)  ΕΕ L 302 της 19.10.1992, σ. 1.

      (2)  ΕΕ L 253 της 11.10.1993, σ. 1.

      (3)  ΕΕ L 374 της 31.12.1990, σ. 14.

      ΠΡΩΤΌΚΟΛΛΟ
      για την επέκταση της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας Και του Πριγκιπάτου της Ανδόρας στα τελωνειακά μέτρα ασφάλειας
      Η ΕΥΡΩΠΑΪΚΗ ΕΝΩΣΗ,
      αφενός, και
      ΤΟ ΠΡΙΓΚΙΠΑΤΟ ΤΗΣ ΑΝΔΟΡΑΣ,
      αφετέρου,
      εφεξής «η Ένωση» και «το Πριγκιπάτο της Ανδόρας» αντιστοίχως, και από κοινού «τα συμβαλλόμενα μέρη»,
      ΕΧΟΝΤΑΣ ΥΠΟΨΗ τη συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας που υπεγράφη στο Λουξεμβούργο στις 28 Ιουνίου 1990 (εφεξής «η συμφωνία»),
      ΕΚΤΙΜΩΝΤΑΣ ότι είναι ανάγκη να διατηρηθεί το υφιστάμενο επίπεδο διευκόλυνσης των ελέγχων και των διατυπώσεων κατά τη διέλευση των εμπορευμάτων από τα σύνορα μεταξύ της Ένωσης και του Πριγκιπάτου της Ανδόρας και να εξασφαλιστεί έτσι η ομαλή ροή των εμπορικών συναλλαγών μεταξύ των δύο μερών,
      ΕΚΤΙΜΩΝΤΑΣ ότι τα συμβαλλόμενα μέρη δεσμεύονται να εξασφαλίσουν ισοδύναμο επίπεδο ασφάλειας στο αντίστοιχο έδαφός τους, σύμφωνα με τα μέτρα που προβλέπει η ισχύουσα νομοθεσία στο πλαίσιο της Ένωσης,
      ΕΚΤΙΜΩΝΤΑΣ ότι είναι ευκταίο να ζητείται η γνώμη της Ανδόρας σχετικά με την κατάρτιση των κανόνων της Ένωσης όσον αφορά τα τελωνειακά μέτρα ασφάλειας, να συμμετέχει στις εργασίες της επιτροπής τελωνειακού κώδικα για το εν λόγω θέμα και να ενημερώνεται σχετικά με την εφαρμογή των κανόνων αυτών,
      ΕΚΤΙΜΩΝΤΑΣ ότι τα συμβαλλόμενα μέρη είναι αποφασισμένα να βελτιώσουν την ασφάλεια όσον αφορά τις συναλλαγές εμπορευμάτων που εισέρχονται ή εξέρχονται από το έδαφός τους χωρίς να παρακωλύεται η ομαλή ροή των συναλλαγών αυτών,
      ΕΚΤΙΜΩΝΤΑΣ ότι, προς το συμφέρον των συμβαλλόμενων μερών, πρέπει να θεσπιστούν τελωνειακά μέτρα ασφάλειας ισοδύναμα με εκείνα κατά τη μεταφορά εμπορευμάτων που προέρχονται από ή προορίζονται για τρίτες χώρες,
      ΕΚΤΙΜΩΝΤΑΣ ότι, σε αντιδιαστολή με την ίδια τη συμφωνία, το εδαφικό πεδίο εφαρμογής των εν λόγω τελωνειακών μέτρων ασφάλειας πρέπει να καθοριστεί με αναφορά στα αντίστοιχα τελωνειακά εδάφη των συμβαλλόμενων μερών,
      ΕΚΤΙΜΩΝΤΑΣ ότι τα εν λόγω τελωνειακά μέτρα ασφάλειας πρέπει να εφαρμόζονται επίσης στα γεωργικά προϊόντα (κεφάλαια 1 έως 24 του εναρμονισμένου συστήματος) τα οποία εξαιρούνται από την τελωνειακή ένωση που θεσπίζεται μεταξύ των συμβαλλόμενων μερών,
      ΕΚΤΙΜΩΝΤΑΣ ότι αυτά τα τελωνειακά μέτρα ασφάλειας αφορούν τη δήλωση των δεδομένων ασφάλειας σχετικά με τα εμπορεύματα πριν από την είσοδο και την έξοδό τους, τη διαχείριση των κινδύνων στον τομέα της ασφάλειας και τους σχετικούς τελωνειακούς ελέγχους, καθώς και τη χορήγηση αμοιβαία αναγνωρισμένου καθεστώτος εξουσιοδοτημένου οικονομικού φορέα στον τομέα της ασφάλειας,
      ΕΚΤΙΜΩΝΤΑΣ ότι το Πριγκιπάτο της Ανδόρας διαθέτει ικανοποιητικό επίπεδο προστασίας δεδομένων προσωπικού χαρακτήρα (1),
      ΕΚΤΙΜΩΝΤΑΣ ότι, δεδομένου ότι πρόκειται για τελωνειακά μέτρα ασφάλειας, πρέπει να προβλεφθούν κατάλληλα μέτρα επανεξισορρόπησης, συμπεριλαμβανομένης της αναστολής των σχετικών διατάξεων, για τις περιπτώσεις κατά τις οποίες δεν διασφαλίζεται πλέον η ισοδυναμία των τελωνειακών μέτρων ασφάλειας,
      ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
      Άρθρο 1
      Για την επέκταση του πεδίου εφαρμογής της συμφωνίας στα τελωνειακά μέτρα ασφάλειας, παρεμβάλλεται στη συμφωνία ο ακόλουθος τίτλος:

         «ΤΙΤΛΟΣ ΙΙΑ

            ΡΥΘΜΙΣΗ ΣΧΕΤΙΚΑ ΜΕ ΤΑ ΤΕΛΩΝΕΙΑΚΑ ΜΕΤΡΑ ΑΣΦΑΛΕΙΑΣ

            ΚΕΦΑΛΑΙΟ I

               Τελωνειακά μέτρα ασφάλειας και παρακολούθηση της εφαρμογής τους

         Άρθρο 12α
         Εδάφη εφαρμογής
         Ο παρών τίτλος εφαρμόζεται, αφενός, στο τελωνειακό έδαφος της Κοινότητας και, αφετέρου, στο τελωνειακό έδαφος του Πριγκιπάτου της Ανδόρας.
         Άρθρο 12β
         Θέσπιση του κοινοτικού κεκτημένου
         1.   Το Πριγκιπάτο της Ανδόρας θεσπίζει τα τελωνειακά μέτρα ασφάλειας που εφαρμόζονται από την Ένωση. Ως “τελωνειακά μέτρα ασφάλειας” νοούνται οι διατάξεις σχετικά με τη διασάφηση των εμπορευμάτων πριν από την είσοδό τους στο τελωνειακό έδαφος ή την έξοδό τους από αυτό το τελωνειακό έδαφος, τους εξουσιοδοτημένους οικονομικούς φορείς, καθώς και τους τελωνειακούς ελέγχους ασφάλειας και τη διαχείριση των κινδύνων σε θέματα ασφάλειας, οι οποίες εφαρμόζονται σύμφωνα με τη σχετική τελωνειακή νομοθεσία που ισχύει ανά πάσα στιγμή στην Ένωση. Ο λεπτομερής κατάλογος των σχετικών διατάξεων καθορίζεται από τη μεικτή επιτροπή που προβλέπεται στο άρθρο 17.
         2.   Παρά την εξαίρεσή τους από την τελωνειακή ένωση μεταξύ της Ένωσης και του Πριγκιπάτου της Ανδόρας δυνάμει του άρθρου 2, τα τελωνειακά μέτρα ασφάλειας εφαρμόζονται επίσης στα γεωργικά προϊόντα που εμπίπτουν στα κεφάλαια 1 έως 24 του εναρμονισμένου συστήματος.
         Άρθρο 12γ
         Γενικές αρχές
         1.   Τα συμβαλλόμενα μέρη δεσμεύονται να εφαρμόσουν στις μεταφορές εμπορευμάτων που προέρχονται από ή προορίζονται για τρίτες χώρες τα τελωνειακά μέτρα ασφάλειας που προβλέπονται στο άρθρο 12Β παράγραφος 1 και να εξασφαλίσουν έτσι στα εξωτερικά τους σύνορα ισοδύναμο επίπεδο ασφάλειας.
         2.   Τα συμβαλλόμενα μέρη παραιτούνται από την εφαρμογή των τελωνειακών μέτρων ασφάλειας που προβλέπονται στο άρθρο 12Β παράγραφος 1 κατά τη μεταφορά εμπορευμάτων μεταξύ των τελωνειακών εδαφών τους.
         3.   Τα συμβαλλόμενα μέρη διεξάγουν μεταξύ τους διαβουλεύσεις πριν από τη σύναψη κάθε συμφωνίας με τρίτη χώρα στον τομέα των τελωνειακών μέτρων ασφάλειας, ώστε να εξασφαλίσουν τη συνοχή με την παρούσα ρύθμιση, ιδιαίτερα εάν η προβλεπόμενη συμφωνία περιέχει διατάξεις που παρεκκλίνουν από τα τελωνειακά μέτρα ασφάλειας που ορίζονται στον παρόντα τίτλο.
         Άρθρο 12δ
         Τόπος κατάθεσης της διασάφησης πριν από την είσοδο ή την έξοδο των εμπορευμάτων
         1.   Η διασάφηση πριν από την είσοδο των εμπορευμάτων κατατίθεται στην αρμόδια αρχή του συμβαλλόμενου μέρους στο τελωνειακό έδαφος του οποίου εισέρχονται τα εμπορεύματα που προέρχονται από τρίτες χώρες. Η αρχή αυτή προβαίνει στην ανάλυση των κινδύνων με βάση τα στοιχεία που περιέχονται στη διασάφηση αυτήν και στους τελωνειακούς ελέγχους που κρίνονται αναγκαίοι στον τομέα της ασφάλειας, καθώς και όταν τα εμπορεύματα αυτά προορίζονται για το άλλο συμβαλλόμενο μέρος.
         2.   Η διασάφηση πριν από την έξοδο των εμπορευμάτων κατατίθεται στην αρμόδια αρχή του συμβαλλόμενου μέρους στο τελωνειακό έδαφος του οποίου πραγματοποιούνται οι διατυπώσεις εξαγωγής ή, κατά περίπτωση, εξόδου με προορισμό τρίτες χώρες. Η αρμόδια αρχή προβαίνει στην ανάλυση των κινδύνων με βάση τα στοιχεία που περιέχονται στη διασάφηση αυτή και στους τελωνειακούς ελέγχους που κρίνονται αναγκαίοι στον τομέα της ασφάλειας.
         3.   Όταν τα εμπορεύματα εξέρχονται από το τελωνειακό έδαφος ενός συμβαλλόμενου μέρους με προορισμό τρίτη χώρα διερχόμενα από το τελωνειακό έδαφος του άλλου συμβαλλόμενου μέρους, η διασάφηση πριν από την έξοδο των εμπορευμάτων κατατίθεται αποκλειστικά στην αρμόδια αρχή του εν λόγω δεύτερου μέρους.
         Άρθρο 12ε
         Τελωνειακοί έλεγχοι ασφάλειας και διαχείριση των κινδύνων στον τομέα της ασφάλειας
         1.   Για τους σκοπούς των τελωνειακών ελέγχων ασφάλειας, κάθε συμβαλλόμενο μέρος ορίζει ένα πλαίσιο διαχείρισης των κινδύνων, κριτήρια κινδύνων, καθώς και τους τομείς τελωνειακών ελέγχων προτεραιότητας στον τομέα της ασφάλειας.
         2.   Τα συμβαλλόμενα μέρη αναγνωρίζουν την ισοδυναμία των συστημάτων διαχείρισης των κινδύνων που διαθέτουν στον τομέα της ασφάλειας.
         3.   Τα συμβαλλόμενα μέρη συνεργάζονται με σκοπό:

                     —

                     την ανταλλαγή πληροφοριών για τη βελτίωση και την ενίσχυση της ανάλυσης των κινδύνων και της αποτελεσματικότητας των τελωνειακών ελέγχων στον τομέα της ασφάλειας, και

                     —

                     τον καθορισμό, εντός των ενδεδειγμένων προθεσμιών, κοινού πλαισίου διαχείρισης των κινδύνων, κοινών κριτηρίων κινδύνου, καθώς και κοινών τομέων τελωνειακών ελέγχων προτεραιότητας και την καθιέρωση ηλεκτρονικού συστήματος γι’ αυτήν την κοινή διαχείριση των κινδύνων.

               4.   Η μεικτή επιτροπή εγκρίνει κάθε άλλη διάταξη που είναι απαραίτητη για την εφαρμογή του παρόντος άρθρου.
         Άρθρο 12στ
         Παρακολούθηση της εφαρμογής των τελωνειακών μέτρων ασφάλειας
         1.   Η μεικτή επιτροπή καθορίζει τις λεπτομέρειες σύμφωνα με τις οποίες τα συμβαλλόμενα μέρη προτίθενται να εξασφαλίσουν την παρακολούθηση της εφαρμογής του παρόντος τίτλου και να εξακριβώσουν την τήρηση των τελωνειακών μέτρων ασφάλειας.
         2.   Η παρακολούθηση αυτή μπορεί να εξασφαλιστεί κυρίως:

                     —

                     με την περιοδική αξιολόγηση της εφαρμογής του παρόντος τίτλου, ιδιαίτερα της ισοδυναμίας των τελωνειακών μέτρων ασφάλειας,

                     —

                     με την εξέταση που αποσκοπεί στη βελτίωση της εφαρμογής ή στην τροποποίηση των διατάξεων, ώστε να καλύψουν καλύτερα τους στόχους της,

                     —

                     με την οργάνωση θεματικών συνεδριάσεων μεταξύ εμπειρογνωμόνων των δύο μερών και λογιστικών ελέγχων των διοικητικών διαδικασιών, καθώς και με επισκέψεις επιτόπου.

               3.   Η μεικτή επιτροπή μεριμνά ώστε τα μέτρα που έχουν ληφθεί κατ’ εφαρμογή του παρόντος άρθρου να σέβονται τα δικαιώματα των ενδιαφερόμενων οικονομικών φορέων.
         Άρθρο 12ζ
         Ανταλλαγή πληροφοριών όσον αφορά τους εξουσιοδοτημένους οικονομικούς φορείς
         Η Ευρωπαϊκή Επιτροπή και η αρμόδια αρχή της Ανδόρας ανταλλάσσουν τακτικά πληροφορίες για την ταυτότητα των εξουσιοδοτημένων οικονομικών φορέων τους στον τομέα της ασφάλειας, συμπεριλαμβάνοντας τα εξής στοιχεία:

                     α)

                     τον αριθμό αναγνώρισης του φορέα (TIN – Trader Identification Number σε μορφότυπο συμβατό με τη νομοθεσία EORI – Economic Operator Registration and Identification)·

                     β)

                     το όνομα και τη διεύθυνση του εξουσιοδοτημένου οικονομικού φορέα·

                     γ)

                     τον αριθμό του εγγράφου με το οποίο χορηγήθηκε το καθεστώς εξουσιοδοτημένου οικονομικού φορέα·

                     δ)

                     το τρέχον καθεστώς (που ισχύει, που έχει ανασταλεί, που έχει ανακληθεί)·

                     ε)

                     τις περιόδους τροποποίησης του καθεστώτος·

                     στ)

                     την ημερομηνία από την οποία το πιστοποιητικό αρχίζει να ισχύει·

                     ζ)

                     την αρχή που έχει εκδώσει το πιστοποιητικό.

               Άρθρο 12η
         Προστασία του επαγγελματικού απορρήτου και των προσωπικών δεδομένων
         Οι πληροφορίες που ανταλλάσσονται από τα συμβαλλόμενα μέρη στο πλαίσιο των μέτρων που έχουν καθιερωθεί από τον παρόντα τίτλο χαίρουν προστασίας όσον αφορά το επαγγελματικό απόρρητο και τα προσωπικά δεδομένα όπως ορίζονται από τους νόμους που εφαρμόζονται στον τομέα αυτό στο έδαφος του συμβαλλόμενου μέρους που είναι αποδέκτης τους.
         Ιδιαίτερα, οι πληροφορίες αυτές δεν μπορούν να διαβιβαστούν σε άλλα πρόσωπα εκτός από τα αρμόδια όργανα στο ενδιαφερόμενο συμβαλλόμενο μέρος, ούτε να χρησιμοποιηθούν από τους φορείς του μέρους αυτού για άλλους λόγους από αυτούς που προβλέπονται στην παρούσα συμφωνία.

            ΚΕΦΑΛΑΙΟ II

               Διαχείριση της ρύθμισης

         Άρθρο 12θ
         Ανάπτυξη του δικαίου
         1.   Η Ένωση, μόλις εκπονήσει νέα νομοθεσία στον τομέα των τελωνειακών μέτρων ασφάλειας, ζητεί άτυπα τη γνώμη εμπειρογνωμόνων της Ανδόρας.
         2.   Η Ένωση εξασφαλίζει τη συμμετοχή των εμπειρογνωμόνων της Ανδόρας, με την ιδιότητα του παρατηρητή και για τα σημεία που τους αφορούν, στις συνεδριάσεις της επιτροπής τελωνειακού κώδικα που επικουρεί την Ευρωπαϊκή Επιτροπή κατά την άσκηση των εκτελεστικών αρμοδιοτήτων της στους τομείς που καλύπτονται από τον τίτλο ΙΙΑ. Οι διατάξεις που προβλέπονται στα άρθρα 66 έως 68 της απόφασης αριθ. 1/2003 της μεικτής επιτροπής ΕΚ-Ανδόρας (2) εφαρμόζονται τηρουμένων των αναλογιών.
         3.   Όταν η Ευρωπαϊκή Επιτροπή διαβιβάζει την πρόταση πράξης της στο Ευρωπαϊκό Κοινοβούλιο και/ή στο Συμβούλιο της Ευρωπαϊκής Ένωσης ή το σχέδιο εκτελεστικών μέτρων στα κράτη μέλη, αποστέλλει επίσης αντίγραφο στο Πριγκιπάτο της Ανδόρας
         Εφόσον το ζητήσει ένα από τα συμβαλλόμενα μέρη, πραγματοποιείται προκαταρκτική ανταλλαγή απόψεων στο πλαίσιο της μεικτής επιτροπής.
         4.   Τα συμβαλλόμενα μέρη διαβουλεύονται εκ νέου, μετά από αίτημα ενός εξ αυτών, στο πλαίσιο της μεικτής επιτροπής κατά το στάδιο που προηγείται της θέσπισης της νέας ενωσιακής νομοθεσίας, σε μια συνεχή διαδικασία ενημέρωσης και διαβούλευσης.
         5.   Τα συμβαλλόμενα μέρη συνεργάζονται κατά τη διάρκεια του σταδίου ενημέρωσης και διαβούλευσης, ώστε να διευκολύνεται, στο τέλος της διαδικασίας, η ταυτόχρονη εφαρμογή από τα συμβαλλόμενα μέρη της νέας νομοθεσίας που αναφέρεται στην παράγραφο 1.
         Άρθρο 12ι
         Συμφωνίες με τρίτες χώρες
         Τα συμβαλλόμενα μέρη συμφωνούν ότι οι συμφωνίες που έχουν συναφθεί από ένα εξ αυτών με τρίτη χώρα σε τομέα που καλύπτεται από τον τίτλο ΙΙΑ δεν μπορούν να δημιουργήσουν υποχρεώσεις για το άλλο μέρος, εκτός αν αποφασίσει άλλως η μεικτή επιτροπή.
         Άρθρο 12ια
         Μέτρα επανεξισορρόπησης
         1.   Ένα συμβαλλόμενο μέρος μπορεί, μετά από διαβούλευση στο πλαίσιο της μεικτής επιτροπής, να λάβει κατάλληλα μέτρα επανεξισορρόπησης, συμπεριλαμβανομένης της αναστολής της εφαρμογής των διατάξεων του τίτλου ΙΙΑ, εφόσον διαπιστώσει ότι το άλλο μέρος δεν τηρεί τους όρους ή εφόσον δεν διασφαλίζεται πλέον η ισοδυναμία των τελωνειακών μέτρων ασφάλειας των συμβαλλόμενων μερών.
         Όταν καθυστέρηση ενδέχεται να θέσει σε κίνδυνο την αποτελεσματικότητα των τελωνειακών μέτρων ασφάλειας, μπορούν να λαμβάνονται κατάλληλα προσωρινά συντηρητικά μέτρα, χωρίς προηγούμενη διαβούλευση, υπό την προϋπόθεση ότι, αμέσως μετά τη λήψη αυτών των μέτρων, διεξάγονται διαβουλεύσεις.
         2.   Εάν η ισοδυναμία των τελωνειακών μέτρων ασφάλειας των συμβαλλόμενων μερών δεν διασφαλίζεται πλέον διότι η νέα νομοθεσία που προβλέπεται στο άρθρο 12Θ δεν έχει θεσπιστεί από το Πριγκιπάτο της Ανδόρας, η Ένωση μπορεί να αναστείλει την εφαρμογή των διατάξεων του τίτλου ΙΙΑ, εκτός εάν η μεικτή επιτροπή, αφού εξετάσει τα μέσα διατήρησης της εφαρμογής του, αποφασίσει διαφορετικά.
         3.   Το πεδίο εφαρμογής και η διάρκεια των προαναφερθέντων μέτρων πρέπει να περιοριστούν σε ό,τι είναι αναγκαίο για να ρυθμιστεί η κατάσταση και να εξασφαλιστεί η ορθή ισορροπία μεταξύ των δικαιωμάτων και των υποχρεώσεων που απορρέουν από τον παρόντα τίτλο. Συμβαλλόμενο μέρος μπορεί να ζητήσει από τη μεικτή επιτροπή να προβεί σε διαβουλεύσεις όσον αφορά την αναλογικότητα αυτών των μέτρων. Αν η μεικτή επιτροπή δεν καταφέρει να ρυθμίσει τη διαφορά, μπορεί, ενδεχομένως, να αποφασίσει να προσφύγει στο διαιτητικό δικαστήριο όπως προβλέπεται στο άρθρο 18 παράγραφος 2. Κανένα θέμα ερμηνείας των σχετικών διατάξεων του ενωσιακού δικαίου δεν μπορεί να ρυθμιστεί στο πλαίσιο αυτό.

            ΚΕΦΑΛΑΙΟ III

               Διάφορες διατάξεις όσον αφορά τη ρύθμιση Σχετικά με τα τελωνειακά μέτρα ασφάλειας

         Άρθρο 12ιβ
         Αναθεώρηση
         Εάν ένα συμβαλλόμενο μέρος επιθυμεί αναθεώρηση της ρύθμισης, υποβάλλει πρόταση για τον σκοπό αυτό στο άλλο μέρος. Η αναθεώρηση θα τεθεί σε ισχύ μετά την ολοκλήρωση των εσωτερικών διαδικασιών των συμβαλλόμενων μερών.

      Άρθρο 2
      Το παρόν πρωτόκολλο αποτελεί αναπόσπαστο μέρος της συμφωνίας.
      Άρθρο 3
      1.   Το παρόν πρωτόκολλο εγκρίνεται από τα συμβαλλόμενα μέρη με βάση τις οικείες διαδικασίες τους. Τίθεται σε ισχύ την 1η Ιανουαρίου 2011, με την επιφύλαξη ότι η ολοκλήρωση των διαδικασιών που απαιτούνται για τον σκοπό αυτό έχει γνωστοποιηθεί στα συμβαλλόμενα μέρη πριν από την ημερομηνία αυτήν.
      2.   Εάν το παρόν πρωτόκολλο δεν έχει τεθεί σε ισχύ την 1η Ιανουαρίου 2011, θα τεθεί σε ισχύ την ημέρα που ακολουθεί την ημερομηνία κατά την οποία έχει γνωστοποιηθεί στα συμβαλλόμενα μέρη η ολοκλήρωση των διαδικασιών που απαιτούνται για τον σκοπό αυτόν.
      3.   Εν αναμονή της ολοκλήρωσης των διαδικασιών που αναφέρονται στις παραγράφους 1 και 2, τα συμβαλλόμενα μέρη εφαρμόζουν προσωρινά το παρόν πρωτόκολλο από την 1η Ιανουαρίου 2011 ή σε μεταγενέστερη ημερομηνία που έχει συμφωνηθεί μεταξύ των συμβαλλόμενων μερών.
      Άρθρο 4
      Γλώσσες
      Το παρόν πρωτόκολλο συντάσσεται σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και καταλανική γλώσσα και όλα τα κείμενα θεωρούνται εξίσου αυθεντικά.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l'Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d'Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta' Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d'Andorra

         (1)  Απόφαση 2010/625/ΕΕ της Επιτροπής, της 19ης Οκτωβρίου 2010, σχετικά με την επάρκεια, σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της προστασίας των δεδομένων προσωπικού χαρακτήρα στην Ανδόρα (ΕΕ L 277 της 21.10.2010, σ. 27).

         (2)  ΕΕ L 253 της 7.10.2003, σ. 3.».


title: 2011/646/: Απόφαση του Συμβουλίου, της 23ης Μαΐου 2011 , σχετικά με τη σύναψη, εξ ονόματος της Ευρωπαϊκής Ένωσης, της συμφωνίας προστασίας και αειφόρου ανάπτυξης της περιοχής του πάρκου Πρεσπών#Συμφωνία για την προστασία και αειφόρο ανάπτυξη της περιοχής του πάρκου Πρεσπών

text:
               4.10.2011

               EL

               Επίσημη Εφημερίδα της Ευρωπαϊκής Ένωσης

               L 258/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Μαΐου 2011
   σχετικά με τη σύναψη, εξ ονόματος της Ευρωπαϊκής Ένωσης, της συμφωνίας προστασίας και αειφόρου ανάπτυξης της περιοχής του πάρκου Πρεσπών
   (2011/646/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων («η οδηγία-πλαίσιο της ΕΕ για τα ύδατα») (1) απαιτεί, όταν οι περιοχές λεκανών απορροής ποταμών εκτείνονται πέραν του εδάφους της Ένωσης, τα ενδιαφερόμενα κράτη μέλη να επιζητούν τον πρέποντα συντονισμό με τα οικεία τρίτα κράτη, προκειμένου να επιτευχθούν οι στόχοι της οδηγίας σε ολόκληρη την περιοχή λεκάνης απορροής ποταμού.

               (2)

               Στις 27 Ιουνίου 2006, το Συμβούλιο εξέδωσε απόφαση με την οποία εξουσιοδοτείται η Επιτροπή, εξ ονόματος της Ευρωπαϊκής Κοινότητας, να διαπραγματευτεί τη σύναψη διεθνούς συμφωνίας λεκάνης απορροής ποταμού για τη βελτίωση της συνεργασίας σε κοινές ευρωπαϊκές λεκάνες απορροής μεταξύ ορισμένων κρατών μελών και τρίτων χωρών.

               (3)

               Οι λίμνες των Πρεσπών και το περιβάλλον τους αποτελούν μοναδική φυσική περιοχή υψηλής οικολογικής σημασίας, που μπορεί να διατηρηθεί μόνο μέσω ολιστικής προσέγγισης σε κλίμακα λεκάνης απορροής.

               (4)

               Η συμφωνία για την προστασία και την αειφόρο ανάπτυξη της περιοχής του πάρκου Πρεσπών αποτέλεσε αντικείμενο διαπραγματεύσεων ανάμεσα στην Ευρωπαϊκή Επιτροπή, την Ελλάδα, την Αλβανία και την Πρώην Γιουγκοσλαβική Δημοκρατία της Μακεδονίας και συνιστά αναβάθμιση της υφιστάμενης συνεργασίας στην περιοχή, ενώ διαθέτει το δυναμικό να συμβάλει στην επιτυχή εφαρμογή της οδηγίας πλαίσιο της ΕΕ για τα ύδατα.

               (5)

               Η συμφωνία θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η συμφωνία προστασίας και αειφόρου ανάπτυξης της περιοχής του πάρκου Πρεσπών.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να παράσχει(-ουν), εξ ονόματος της Ένωσης, τη γνωστοποίηση που προβλέπεται στο άρθρο 18 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της (2).

      Βρυξέλλες, 23 Μαΐου 2011.

            Για το Συμβούλιο

            Ο Πρόεδρος

         MARTONYI J.

      (1)  ΕΕ L 327 της 22.12.2000, σ.1.

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης επιμελεία της Γενικής Γραμματείας του Συμβουλίου.

      ΜΕΤΑΦΡΑΣΗ
      ΣΥΜΦΩΝΊΑ
      για την προστασία και αειφόρο ανάπτυξη της περιοχής του πάρκου Πρεσπών
      Τα Υπουργεία Περιβάλλοντος των τριών κρατών που μοιράζονται την περιοχή του πάρκου Πρεσπών και η Ευρωπαϊκή Ένωση, εφεξής καλούμενα «τα μέρη»,
      ΛΑΜΒΑΝΟΝΤΑΣ ΥΠΟΨΗ τη διακήρυξη των πρωθυπουργών των τριών κρατών, της 2ας Φεβρουαρίου 2000, σχετικά με τη δημιουργία του πάρκου Πρεσπών και την περιβαλλοντική προστασία και αειφόρο ανάπτυξη των Πρεσπών και της γύρω περιοχής,
      ΥΠΕΝΘΥΜΙΖΟΝΤΑΣ την κοινή δήλωση των πρωθυπουργών των τριών κρατών που μοιράζονται τη λεκάνη των Πρεσπών, της 27ης Νοεμβρίου 2009, στην Πύλη,
      ΘΕΩΡΩΝΤΑΣ ότι οι Πρέσπες και η περιβάλλουσα λεκάνη απορροής τους αποτελούν μοναδική φυσική περιοχή διεθνούς σπουδαιότητας, λόγω της γεωμορφολογίας, της οικολογίας, της βιοποικιλότητας και της πολιτισμικής σημασίας τους, ως ζωτικό ενδιαίτημα για τη διατήρηση ποικίλων σπάνιων ή/και ενδημικών ειδών πανίδας και χλωρίδας, ως τόπος φωλεασμού για διεθνώς απειλούμενα πουλιά, και ως χώρος διαφύλαξης σημαντικής αρχαιολογικής και παραδοσιακής κληρονομιάς,
      ΑΝΑΓΝΩΡΙΖΟΝΤΑΣ την κοινή ευθύνη τους για τη διατήρηση του οικοσυστήματος της λεκάνης απορροής των Πρεσπών και των συστατικών μερών του για τη φυσική ομορφιά τους, ως βάση για την οικονομική και κοινωνική ευημερία των κατοίκων τους και για τη δημιουργία ευκαιριών οικονομικής ανάπτυξης (συμπεριλαμβανομένης της γεωργίας, της αλιείας και του τουρισμού),
      ΠΕΠΕΙΣΜΕΝΟΙ ότι μόνο με την υιοθέτηση ολιστικής προσέγγισης σε κλίμακα λεκάνης απορροής μπορούν να διασφαλίσουν και να διατηρήσουν τη βιοποικιλότητα, τις κύριες λειτουργίες και τα οφέλη για τον άνθρωπο της λεκάνης των Πρεσπών,
      ΓΝΩΡΙΖΟΝΤΑΣ ότι οι μεμονωμένες πράξεις των χωρών δεν επαρκούν για να επιφέρουν τη διατήρηση των οικοσυστημάτων των Πρεσπών και της πολιτισμικής κληρονομιάς τους, βελτιώνοντας παράλληλα το βιοτικό επίπεδο των κατοίκων τους,
      ΕΠΙΘΥΜΩΝΤΑΣ να ενδυναμώσουν τη συνεργασία μεταξύ αρμοδίων υπηρεσιών και κοινωνικών εταίρων στα τρία κράτη για να διατηρήσουν και να προστατεύσουν τις μοναδικές οικολογικές αξίες της λεκάνης των Πρεσπών και να προλάβουν ή/και να αναστρέψουν τις αιτίες της υποβάθμισης των ενδιαιτημάτων της, όπως απαιτείται από τη διακήρυξη των πρωθυπουργών, της 2ας Φεβρουαρίου 2000,
      ΑΠΟΦΑΣΙΣΜΕΝΟΙ να διερευνήσουν τις κατάλληλες διαχειριστικές μεθόδους για την αειφόρο χρήση και προστασία των υδάτων και των υδάτινων οικοσυστημάτων των Πρεσπών, όπως απαιτείται από τη διακήρυξη των πρωθυπουργών, της 2ας Φεβρουαρίου 2000, και σύμφωνα με τις απαιτήσεις της οδηγίας πλαίσιο 2000/60/ΕΚ για τα νερά της ΕΕ και σχετικών οδηγιών,
      ΓΝΩΡΙΖΟΝΤΑΣ τη μακρά ιστορία χρήσης της περιοχής από τον άνθρωπο και τη συμβατότητα των παραδοσιακών χρήσεων με τη διατήρηση της φύσης,
      ΕΠΙΒΕΒΑΙΩΝΟΝΤΑΣ τη δέσμευσή τους για αειφόρο ανάπτυξη της λεκάνης απορροής των Πρεσπών που μπορεί να επέλθει με συνεκτικό τρόπο μέσω της διασυνοριακής συνεργασίας, σε συμφωνία με της αρχές της διαδικασίας ολοκλήρωσης της ΕΕ,
      ΣΥΝΕΚΤΙΜΩΝΤΑΣ τον διάλογο σχετικά με τον Δρίνο, που ξεκίνησε το 2009 μεταξύ αρμοδίων υπηρεσιών και κοινωνικών εταίρων προς την κατεύθυνση ανάπτυξης κοινού οράματος για την αειφόρο διαχείριση της λεκάνης του Δρίνου και την προώθηση της διασυνοριακής συνεργασίας,
      ΛΑΜΒΑΝΟΝΤΑΣ ΥΠΟΨΗ τις σχετικές διατάξεις των ισχυόντων διεθνών νομικών κειμένων στο πεδίο της περιβαλλοντικής προστασίας, στα οποία είναι συμβαλλόμενα μέρη ή τα έχουν υπογράψει,
      ΥΠΕΝΘΥΜΙΖΟΝΤΑΣ τις ισχύουσες διμερείς συμφωνίες μεταξύ των μερών που αφορούν τη συνεργασία στον τομέα της περιβαλλοντικής προστασίας και αειφόρου ανάπτυξης,
      ΛΑΜΒΑΝΟΝΤΑΣ υπόψη ότι ένα εκ των μερών αποτελεί κράτος μέλος της Ευρωπαϊκής Ένωσης, ένα εκ των μερών αποτελεί χώρα υποψήφια προς ένταξη στην ΕΕ και ένα εκ των μερών αποτελεί πιθανή υποψήφια χώρα προς ένταξη στην ΕΕ, καθώς και ότι τα τελευταία δύο κράτη έχουν επίσης συνάψει συμφωνία σταθεροποίησης και σύνδεσης με την ΕΕ,
      ΑΝΑΓΝΩΡΙΖΟΝΤΑΣ τη διαφοροποιημένη αλλά συμπληρωματική ικανότητα των κυβερνητικών και μη κυβερνητικών οργανισμών των τριών κρατών μερών αναφορικά με τη διατήρηση και διαχείριση της περιοχής των Πρεσπών,
      ΣΥΝΕΚΤΙΜΩΝΤΑΣ την πείρα που έχει αποκτηθεί από την τριμερή συνεργασία στο πλαίσιο του πάρκου Πρεσπών από το 2000, με τη λειτουργία της προσωρινής συντονιστικής επιτροπής και της Γραμματείας της,
      ΛΑΜΒΑΝΟΝΤΑΣ ΥΠΟΨΗ το στρατηγικό σχέδιο δράσης για την αειφόρο ανάπτυξη του πάρκου Πρεσπών που έχει εκπονηθεί στο πλαίσιο της προσωρινής συντονιστικής επιτροπής και της Γραμματείας της,
      ΣΥΜΦΩΝΗΣΑΝ ΤΑ ΑΚΟΛΟΥΘΑ:
      ΜΕΡΟΣ I

         ΓΕΝΙΚΕΣ ΔΙΑΤΑΞΕΙΣ

      Άρθρο 1
      Ορισμοί
      Για τους σκοπούς της παρούσας συμφωνίας:

                  —

                  Η «περιοχή του πάρκου Πρεσπών» (η «περιοχή») είναι η γεωγραφική περιοχή της επικράτειας των τριών κρατών που περιλαμβάνεται στη λεκάνη απορροής των Πρεσπών, η οποία περιλαμβάνει επιφανειακά και καταλλήλως καθορισμένα υπόγεια ύδατα, και η οποία ανακηρύχθηκε διασυνοριακή προστατευόμενη περιοχή στη διακήρυξη της 2ας Φεβρουαρίου 2000.

                  —

                  «Διασυνοριακή επίπτωση» είναι οποιαδήποτε επίδραση στο περιβάλλον μιας περιοχής υπό τη δικαιοδοσία ενός μέρους, συμπεριλαμβανομένων αρνητικών επιδράσεων στην ανθρώπινη υγεία και ασφάλεια, στη χλωρίδα, την πανίδα, στο έδαφος, τον αέρα, το νερό, το κλίμα, στο τοπίο και τα ιστορικά μνημεία ή σε άλλους φυσικούς σχηματισμούς ή στην αλληλεπίδραση μεταξύ αυτών των παραγόντων, καθώς και επιδράσεις στην πολιτιστική κληρονομιά ή τις κοινωνικο-οικονομικές συνθήκες, που προκύπτουν από μεταβολές αυτών των παραγόντων, εξαιτίας μιας αλλαγής, η φυσική προέλευση της οποίας βρίσκεται εξ ολοκλήρου ή εν μέρει στην περιοχή που εμπίπτει στη δικαιοδοσία άλλου μέρους.

            Άρθρο 2
      Σκοπός της συμφωνίας
      Τα μέρη συνεργάζονται ώστε να διασφαλίσουν την ολοκληρωμένη προστασία του οικοσυστήματος και την αειφόρο ανάπτυξη της περιοχής του πάρκου Πρεσπών, συμπεριλαμβανομένης της κατάρτισης ολοκληρωμένων σχεδίων διαχείρισης της λεκάνης απορροής, σύμφωνα με τα διεθνή πρότυπα και τα πρότυπα της Ευρωπαϊκής Ένωσης.
      ΜΕΡΟΣ II

         ΑΡΧΕΣ ΣΥΝΕΡΓΑΣΙΑΣ

      Άρθρο 3
      Βασικές υποχρεώσεις
      1.   Για την επίτευξη των στόχων του άρθρου 2, τα μέρη λαμβάνουν τα αναγκαία μέτρα και εφαρμόζουν τις βέλτιστες διαθέσιμες τεχνικές, μεμονωμένα ή σε συνεργασία, με τήρηση των αρχών της κυρίαρχης ισότητας, της εδαφικής ακεραιότητας, του αμοιβαίου οφέλους και της καλής πίστης, προκειμένου:

                  α)

                  να διαχειρίζονται με σύνεση την ποιότητα και ποσότητα των υδάτων των Πρεσπών, αποδίδοντας ιδιαίτερη προσοχή στη στάθμη των υδάτων και των δύο λιμνών·

                  β)

                  να προλαμβάνουν, ελέγχουν και μειώνουν τη ρύπανση των υδάτων της περιοχής του πάρκου Πρεσπών·

                  γ)

                  να προστατεύουν και να διατηρούν τη βιοποικιλότητα της περιοχής κυρίως μέσω της προστασίας των ενδημικών, σπάνιων, απειλούμενων ή κινδυνευόντων ειδών χλωρίδας και πανίδας και μέσω της αποκατάστασης και διαχείρισης ευαίσθητων ενδιαιτημάτων, καθώς και οικοσυστημάτων και των οικοσυστημικών υπηρεσιών, βάσει της διεθνούς και ενωσιακής νομοθεσίας, συμπεριλαμβανομένων της οδηγίας 92/43/ΕΟΚ και της οδηγίας 2009/147/ΕΚ και της ενωσιακής πολιτικής για τη βιοποικιλότητα·

                  δ)

                  να προστατεύουν το έδαφος από τη διάβρωση, την υποβάθμιση, τις μολύνσεις και τη ρύπανση·

                  ε)

                  να εξασφαλίζουν, προωθούν και ελέγχουν τη συνετή χρήση των φυσικών πόρων και την αειφόρο ανάπτυξη της περιοχής του πάρκου Πρεσπών·

                  στ)

                  να αποτρέπουν την εισαγωγή και την εκτροφή ξενικών ειδών πανίδας και χλωρίδας·

                  ζ)

                  να ρυθμίζουν αποτελεσματικά τις δραστηριότητες που έχουν ή δύνανται να έχουν αρνητικές επιπτώσεις στην περιοχή του πάρκου Πρεσπών, ώστε να αποτρέπουν ή να ελαχιστοποιούν αυτές τις συνέπειες.

            2.   Γι’ αυτόν τον σκοπό τα μέρη:

                  α)

                  εκπονούν και εφαρμόζουν ολοκληρωμένα σχέδια διαχείρισης και προγράμματα για την προστασία και αειφόρο ανάπτυξη της περιοχής, σύμφωνα με το στρατηγικό σχέδιο δράσης για την αειφόρο ανάπτυξη του πάρκου Πρεσπών·

                  β)

                  αναπτύσσουν συνεκτικές στρατηγικές για χωροταξικά, πολεοδομικά και λοιπά σχέδια χρήσεων γης, καθώς και για σχέδια διαχείρισης προστατευόμενων περιοχών, ώστε να εξασφαλίζουν τη διαχείριση της γης στη λεκάνη απορροής σύμφωνα με την αρχή της αειφόρου ανάπτυξης και την αυξημένη προστασία που απαιτείται για την περιοχή, βάσει της διεθνούς και ενωσιακής νομοθεσίας, συμπεριλαμβανομένων της οδηγίας 92/43/ΕΟΚ και της οδηγίας 2009/147/ΕΚ·

                  γ)

                  εγκρίνουν και εφαρμόζουν πιστά τα περιβαλλοντικά πρότυπα και κριτήρια για τη λεκάνη απορροής, όπως περιγράφονται στο άρθρο 4·

                  δ)

                  θεσπίζουν και εφαρμόζουν νομικά, διοικητικά, οικονομικά, χρηματοδοτικά και τεχνικά μέτρα, ώστε να εξασφαλίσουν:

                              i)

                              την εφαρμογή, στον μέγιστο δυνατό βαθμό, αειφόρου γεωργίας και κτηνοτροφίας χαμηλής έντασης, βάσει της φέρουσας ικανότητας της περιοχής, καθώς και αλιευτικών ρυθμίσεων συμβατών με την έννοια της συνετής χρήσης·

                              ii)

                              τη διαχείριση των οικιακών και γεωργικών αποβλήτων σύμφωνα με τις βέλτιστες διαθέσιμες τεχνικές·

                              iii)

                              τη βελτίωση και τον εκσυγχρονισμό των οδικών και τηλεπικοινωνιακών δικτύων και άλλων κοινωνικών υποδομών και υπηρεσιών κατά τρόπο συμβατό με την προστασία της βιοποικιλότητας, τη διατήρηση των προστατευόμενων περιοχών και την αειφόρο ανάπτυξη της περιοχής του πάρκου Πρεσπών·

                  ε)

                  διευκολύνουν την τακτική ανταλλαγή ιδεών μεταξύ των μερών, διατηρούν την παραδοσιακή αρχιτεκτονική και τα μνημεία, αναπτύσσουν και εφαρμόζουν κοινή στρατηγική για την τουριστική ανάπτυξη της περιοχής και προάγουν την ευαισθητοποίηση του κοινού και την περιβαλλοντική εκπαίδευση ως μέσα για την επίτευξη τοπικών λύσεων·

                  στ)

                  προωθούν την ταχεία, πλήρη και αποτελεσματική άσκηση των δικαιωμάτων των κατοίκων της λεκάνης απορροής όσον αφορά την πρόσβαση σε περιβαλλοντική πληροφόρηση, τη συμμετοχή του κοινού στη λήψη αποφάσεων για περιβαλλοντικά θέματα, καθώς και την πρόσβαση στη δικαιοσύνη γι’ αυτά τα θέματα·

                  ζ)

                  καθιερώνουν και διατηρούν αποτελεσματικό σύστημα παρακολούθησης με βάση κοινά πρότυπα, για να παρατηρούν, διαχειρίζονται και ελέγχουν την περιβαλλοντική κατάσταση των λιμνών και της λεκάνης απορροής τους·

                  η)

                  σε περίπτωση έκτακτης ανάγκης, θεσπίζουν κοινά μέτρα για την ταχεία εκτίμηση και τον μετριασμό των επιπτώσεων.

            Άρθρο 4
      Περιβαλλοντικά πρότυπα και κριτήρια
      1.   Τα μέρη της συμφωνίας, με την υποστήριξη της επιτροπής που περιγράφεται στο άρθρο 10, καθορίζουν τα ακριβή κριτήρια, πρότυπα, όρια και στόχους για την προστασία, διατήρηση και ανάπτυξη της περιοχής, σε συμφωνία με τους στόχους του άρθρου 2.
      2.   Γι’ αυτόν τον σκοπό, τα μέρη λαμβάνουν τα κατάλληλα μέτρα προκειμένου:

                  α)

                  να τηρήσουν τις νομικές δεσμεύσεις που απορρέουν από διεθνείς και ενωσιακούς κανόνες και πρότυπα για την προστασία και διατήρηση των λιμνών και της λεκάνης απορροής τους·

                  β)

                  να προσαρμόσουν σχετικά εθνικά περιβαλλοντικά πρότυπα και κριτήρια στις τοπικές συνθήκες και απαιτήσεις της λεκάνης απορροής·

                  γ)

                  να απαιτήσουν τη χρήση της βέλτιστης διαθέσιμης τεχνολογίας και σύγχρονων περιβαλλοντικών πρακτικών.

            Άρθρο 5
      Αειφόρος διαχείριση των υδάτων
      Τα μέρη συμφωνούν να συνεργάζονται για τη διαχείριση των υδάτων της περιοχής του πάρκου Πρεσπών σύμφωνα με τις αρχές της αειφορίας. Στη συνεργασία αυτή περιλαμβάνεται η ολοκληρωμένη διαχείριση των επιφανειακών και υπογείων υδατικών πόρων σε επίπεδο λεκάνης απορροής, βάσει της οδηγίας 2000/60/ΕΚ και σχετικών οδηγιών, η οποία θα εξασφαλίσει:

                  α)

                  νερό σε επαρκή ποσότητα και κατάλληλη ποιότητα για σκοπούς ύδρευσης·

                  β)

                  νερό σε επαρκή ποσότητα και κατάλληλη ποιότητα για τη διατήρηση, την προστασία, και, εάν κριθεί αναγκαίο, για την αποκατάσταση των φυσικών υδάτινων οικοσυστημάτων· συμπεριλαμβανομένων των υγροτόπων, και των λειτουργιών τους·

                  γ)

                  νερό σε επαρκή ποσότητα και κατάλληλη ποιότητα για άλλες θεμιτές χρήσεις που συμβάλλουν στην αειφόρο οικονομική και κοινωνική ανάπτυξη των τοπικών κοινωνιών, λαμβάνοντας υπόψη την ανάγκη προσαρμογής σε πιθανές επιπτώσεις της κλιματικής αλλαγής·

                  δ)

                  αποκατάσταση ή άμβλυνση των αρνητικών επιπτώσεων από υδρολογικές παρεμβάσεις κατά το παρελθόν, με ιδιαίτερη έμφαση στο σύστημα του ποταμού Ντέβολι — λίμνης Μικρής Πρέσπας·

                  ε)

                  προστασία απέναντι στις επιβλαβείς επιπτώσεις από τα ύδατα (πλημμύρες, διάβρωση κ.λπ.) χρησιμοποιώντας βέλτιστες διαθέσιμες τεχνικές·

                  στ)

                  επίλυση συγκρούσεων συμφερόντων που προκαλούνται από διαφορετικές χρήσεις και

                  ζ)

                  αποτελεσματικό έλεγχο του υπό εγκαθίδρυση καθεστώτος διαχείρισης των υδάτων.

            Γι’ αυτόν τον σκοπό, τα μέρη θα συστήσουν την ομάδα εργασίας για τα ύδατα, όπως προβλέπεται στο άρθρο 14.
      Άρθρο 6
      Ανταλλαγή δεδομένων και πληροφοριών
      Τα μέρη θα οργανώσουν επίσημο σύστημα τακτικής ανταλλαγής πληροφοριών μεταξύ των αρμόδιων αρχών, το οποίο θα υποβοηθήσει την επίτευξη αποτελεσματικής προστασίας της περιοχής του πάρκου Πρεσπών, συμπεριλαμβανομένης της ανταλλαγής που θα αφορά:

                  α)

                  ποιοτικά και ποσοτικά δεδομένα για τα ύδατα, τα υδάτινα οικοσυστήματα και τα σημαντικά ενδιαιτήματα και είδη·

                  β)

                  την πείρα που αποκτήθηκε από την εφαρμογή βέλτιστων διαθέσιμων τεχνικών και αποτελέσματα έρευνας και ανάπτυξης στα πεδία της προστασίας των υγροτόπων, της διαχείρισης των υδάτων και των μέτρων πρόληψης, μείωσης και ελέγχου της ρύπανσης.

            Άρθρο 7
      Διασυνοριακές επιπτώσεις
      Τα μέρη συνεργάζονται ώστε να συμφωνήσουν σε μέτρα που στοχεύουν στη διασφάλιση της ακεραιότητας του περιβάλλοντος, και ιδιαίτερα των υδάτων, στην περιοχή και στην εξάλειψη ή μείωση των διασυνοριακών επιπτώσεων στο περιβάλλον που προκαλούνται από ανθρώπινες δραστηριότητες. Ειδικότερα, συνεργάζονται για την ανάπτυξη και εφαρμογή κατάλληλων διαδικασιών εκτίμησης περιβαλλοντικών επιπτώσεων στην περιοχή, σύμφωνα με τη σύμβαση του Έσπο (Espoo) για την εκτίμηση περιβαλλοντικών επιπτώσεων σε διασυνοριακό πλαίσιο, της οποίας είναι συμβαλλόμενα μέρη.
      Άρθρο 8
      Συνεργασία με διεθνείς οργανισμούς και δωρητές
      Κατά την εφαρμογή της παρούσας συμφωνίας, τα μέρη αναζητούν εταίρους σε τοπικό, εθνικό και διεθνές επίπεδο και συνεργάζονται ιδιαίτερα με:

                  —

                  τη σύμβαση Ραμσάρ (Ramsar) και την πρωτοβουλία MedWet,

                  —

                  το UNDP (αναπτυξιακό πρόγραμμα του Οργανισμού Ηνωμένων Εθνών),

                  —

                  το GEF (Παγκόσμιο περιβαλλοντικό ταμείο),

                  —

                  διμερείς χρηματοδότες που δραστηριοποιούνται στην περιοχή, όπως η KfW (Γερμανική Τράπεζα Ανασυγκρότησης), η GTZ (Γερμανική Υπηρεσία Τεχνικής Συνεργασίας) και η SDC (Ελβετική Υπηρεσία για την Ανάπτυξη και τη Συνεργασία),

                  —

                  την Unesco (Οργάνωση του Οργανισμού Ηνωμένων Εθνών για την εκπαίδευση, την επιστήμη και τον πολιτισμό),

                  —

                  την IUCN (Διεθνή Ένωση για την Προστασία της Φύσης),

                  —

                  τα θεσμικά όργανα της Ευρωπαϊκής Ένωσης,

                  —

                  και άλλους.

            ΜΕΡΟΣ III

         ΜΗΧΑΝΙΣΜΟΙ ΣΥΝΕΡΓΑΣΙΑΣ

      Άρθρο 9
      Σκέλος υψηλού επιπέδου
      Οι υπουργοί Περιβάλλοντος των τριών συμβαλλόμενων κρατών και ο εκπρόσωπος της ΕΕ συναντώνται τακτικά για να αξιολογήσουν την πρόοδο στην εφαρμογή της παρούσας συμφωνίας και στην επίτευξη των στόχων του άρθρου 2, για να αξιολογήσουν το έργο της επιτροπής διαχείρισης του πάρκου Πρεσπών και των επικουρικών οργάνων, για να ορίσουν τις προτεραιότητες των κοινών δραστηριοτήτων στην περιοχή του πάρκου Πρεσπών για την επόμενη περίοδο, καθώς και για να παράσχουν πολιτική καθοδήγηση. Αυτές οι συναντήσεις πραγματοποιούνται τουλάχιστον ανά διετία, εκτός εάν αποφασιστεί διαφορετικά από τα μέρη, ή κατόπιν γραπτής αιτήσεως οποιουδήποτε μέρους, σε τόπο ο οποίος θα εναλλάσσεται μεταξύ των τριών συμβαλλόμενων κρατών.
      Άρθρο 10
      Επιτροπή διαχείρισης πάρκου Πρεσπών
      1.   Προκειμένου να εξασφαλιστεί αποτελεσματικότητα στην επίτευξη των στόχων και στην τήρηση των δεσμεύσεων που εξειδικεύονται στην παρούσα συμφωνία, τα μέρη ιδρύουν την επιτροπή διαχείρισης πάρκου Πρεσπών.
      2.   Η επιτροπή διαχείρισης πάρκου Πρεσπών απολαμβάνει τη διεθνή δικαιοπρακτική ικανότητα ενός πολυμερούς θεσμού, απαραίτητη για την άσκηση των αρμοδιοτήτων της, συμπεριλαμβανομένης της διατήρησης σχέσεων με δωρητές, με σκοπό την εξασφάλιση έργων και δωρεών για την εφαρμογή της παρούσας συμφωνίας.
      3.   Η σύνθεση της επιτροπής διαχείρισης πάρκου Πρεσπών είναι η ακόλουθη:

                  α)

                  ένας εκπρόσωπος του Υπουργείου Περιβάλλοντος κάθε συμβαλλόμενου κράτους και ένας εκπρόσωπος της Ευρωπαϊκής Ένωσης·

                  β)

                  ένας εκπρόσωπος των τοπικών κοινωνιών της περιοχής των Πρεσπών από κάθε συμβαλλόμενο κράτος·

                  γ)

                  ένας εκπρόσωπος των περιβαλλοντικών μη κυβερνητικών οργανώσεων (ΜΚΟ) από κάθε συμβαλλόμενο κράτος, οι οποίες έχουν σημαντική τοπική δράση στην περιοχή των Πρεσπών·

                  δ)

                  ένας εκπρόσωπος των τοπικών φορέων διαχείρισης προστατευόμενων περιοχών από κάθε συμβαλλόμενο κράτος·

                  ε)

                  ένας μόνιμος παρατηρητής από την πρωτοβουλία MedWet της σύμβασης Ραμσάρ για την προστασία των υγροτόπων·

                  στ)

                  ένας μόνιμος παρατηρητής από την επιτροπή διαχείρισης της Αχρίδας.

            Οι εκπρόσωποι των μερών στην επιτροπή θα οριστούν επισήμως εντός τριών μηνών από τη θέση σε ισχύ της παρούσας συμφωνίας.
      4.   Η επιτροπή συνεδριάζει τακτικά (δύο φορές τον χρόνο). Έκτακτη συνεδρίαση της επιτροπής συγκαλείται κατόπιν αιτήσεως οποιουδήποτε μέρους.
      5.   Κάθε ημερολογιακό έτος εναλλάσσεται μεταξύ των τριών συμβαλλόμενων κρατών ο τόπος των τακτικών συνεδριάσεων. Για τον λόγο αυτό, κάθε τρία χρόνια πραγματοποιούνται σε κάθε κράτος δύο διαδοχικές τακτικές συνεδριάσεις. Κατά προτίμηση, οι τακτικές συνεδριάσεις πραγματοποιούνται στην περιοχή των Πρεσπών.
      6.   Καθήκοντα προέδρου στις συνεδριάσεις ασκούνται από τον εκπρόσωπο του συμβαλλόμενου κράτους, όπου αυτές πραγματοποιούνται. Η θητεία του προέδρου ακολουθεί την ετήσια εναλλαγή της παραγράφου 5.
      7.   Οι εργασίες της επιτροπής διεξάγονται στην αγγλική γλώσσα.
      8.   Στην πρώτη συνεδρίασή της η επιτροπή εγκρίνει τον εσωτερικό κανονισμό λειτουργίας και διαδικασίας της.
      9.   Η επιτροπή δύναται να καλεί εμπειρογνώμονες να συμμετέχουν στις συνεδριάσεις της, ανάλογα με το θέμα της συνεδρίασης, και δύναται να συγκροτεί ομάδες εργασίας για συγκεκριμένα θέματα, οι οποίες απαρτίζονται από εμπειρογνώμονες και κρατικούς λειτουργούς. Η πρώτη ομάδα εργασίας ιδρύεται με την παρούσα συμφωνία (άρθρο 14) σχετικά με θέματα διαχείρισης υδάτων.
      10.   Με την πάροδο τεσσάρων ετών από την έναρξη των εργασιών της, η λειτουργία και αποτελεσματικότητα της επιτροπής διαχείρισης πάρκου Πρεσπών θα αξιολογηθεί από το σκέλος υψηλού επιπέδου του άρθρου 9 και, εάν είναι αναγκαίο, η σύνθεση και η εντολή της θα αναπροσαρμοστούν σύμφωνα με το άρθρο 17 της παρούσας συμφωνίας.
      Άρθρο 11
      Αρμοδιότητες της επιτροπής διαχείρισης
      Η επιτροπή διαχείρισης του πάρκου Πρεσπών:

                  1.

                  Παρακολουθεί και συντονίζει τις δραστηριότητες που διεξάγονται για την προστασία και αειφόρο ανάπτυξη της περιοχής του πάρκου Πρεσπών σε εφαρμογή της παρούσας συμφωνίας και του στρατηγικού σχεδίου δράσης για την αειφόρο ανάπτυξη του πάρκου Πρεσπών.

                  2.

                  Προσδιορίζει και συστήνει στα μέρη και στους άλλους ενδιαφερόμενους φορείς τα επόμενα βήματα και τις αναγκαίες δράσεις, μέτρα και δραστηριότητες για την εφαρμογή της παρούσας συμφωνίας και τους καλεί να συνεργαστούν, να συντονίσουν και να εκτελέσουν κοινά έργα. Πιο συγκεκριμένα, η επιτροπή συνεπικουρεί τα μέρη κατά την εφαρμογή και την ενίσχυση της αποτελεσματικότητας της παρούσας συμφωνίας διατυπώνοντας συστάσεις και γνώμες σχετικά με:

                              α)

                              την εκπόνηση και εφαρμογή προτύπων, περιβαλλοντικών κριτηρίων και απαιτήσεων, που θα αποτελέσουν τη βάση για την επίτευξη ολοκληρωμένης προστασίας και αειφόρου ανάπτυξης των λιμνών και της λεκάνης απορροής τους·

                              β)

                              τη συμπλήρωση του ρυθμιστικού πλαισίου της περιοχής της λεκάνης απορροής, συμπεριλαμβανομένων χωροταξικών σχεδίων και κανονισμών προστατευόμενων περιοχών, καθώς και σχεδίων διαχείρισης·

                              γ)

                              την εκπόνηση και εφαρμογή στρατηγικών, ολοκληρωμένων σχεδίων διαχείρισης και προγραμμάτων που θα εφαρμοστούν στην περιοχή του πάρκου Πρεσπών, τα οποία επηρεάζουν ή δύνανται να επηρεάσουν την επίτευξη των στόχων της συμφωνίας·

                              δ)

                              την εφαρμογή προγράμματος αποτελεσματικής παρακολούθησης προκειμένου να παρατηρούν, διαχειρίζονται και ελέγχουν την κατάσταση του περιβάλλοντος και την κατάσταση των επιφανειακών και υπογείων υδατικών συστημάτων·

                              ε)

                              τον ορισμό κατευθύνσεων προτεραιότητας και προγραμμάτων επιστημονικής μελέτης και έρευνας για την προστασία και αειφόρο ανάπτυξη της περιοχής του πάρκου Πρεσπών, καθώς και την προώθηση έγκυρων επιστημονικών δημοσιεύσεων·

                              στ)

                              τη συλλογή, επεξεργασία και δημοσίευση περιβαλλοντικών πληροφοριών για την περιοχή του πάρκου Πρεσπών·

                              ζ)

                              την προώθηση της συμμετοχής του κοινού, των ΜΚΟ και άλλων ενδιαφερόμενων μερών για την προστασία των λιμνών και της λεκάνης απορροής τους.

                  3.

                  Διευκολύνει τον συντονισμό του προγραμματισμού και των δραστηριοτήτων διασυνοριακής σημασίας από τοπικούς φορείς διαχείρισης προστατευόμενων περιοχών στα τρία εμπλεκόμενα κράτη.

                  4.

                  Αξιολογεί τα αποτελέσματα των εν εξελίξει δράσεων σύμφωνα με τους στόχους του άρθρου 2 και διαδίδει ευρύτερα τα πορίσματά της.

                  5.

                  Λειτουργεί ως κατευθυντήρια αρχή για το GEF και άλλα παρόμοια προγράμματα και έργα που αφορούν την περιοχή.

                  6.

                  Προσδιορίζει και προτείνει πιθανές πηγές χρηματοδότησης σε εθνικό, ευρωπαϊκό και διεθνές επίπεδο για τις αναγκαίες δράσεις, μέτρα και έργα.

                  7.

                  Συλλέγει κάθε διαθέσιμη πληροφορία σχετικά με τις λίμνες και τη λεκάνη απορροής τους, ζητεί και λαμβάνει προτάσεις από κυβερνητικά όργανα, φορείς και ΜΚΟ, προκειμένου να βελτιώσει τις εργασίες της και να ενισχύσει τη δέσμευση των μερών για την εφαρμογή της συμφωνίας.

                  8.

                  Καταρτίζει και δημοσιεύει ετήσια έκθεση για την κατάσταση του περιβάλλοντος της περιοχής του πάρκου Πρεσπών, η οποία περιλαμβάνει τμήμα όπου θα περιγράφεται το έργο της επιτροπής.

                  9.

                  Συνδέεται με την επιτροπή διαχείρισης της Αχρίδας, αποκτά την ιδιότητα παρατηρητή στις συνεδριάσεις της και συντονίζει τη δράση, για την επίτευξη των καλύτερων αποτελεσμάτων ως προς την προστασία και αειφόρο ανάπτυξη της ευρύτερης περιοχής.

                  10.

                  Συμβάλλει καταλλήλως στη διαδικασία διαλόγου για την αειφόρο διαχείριση της εκτεταμένης λεκάνης του Δρίνου.

                  11.

                  Συμβάλλει στην κινητοποίηση των πόρων των μερών και της διεθνούς κοινότητας, όπως κρίνεται κατάλληλο, για τη διαχείριση κινδύνων και τον μετριασμό των αρνητικών επιπτώσεων, σε περίπτωση απρόβλεπτων συμβάντων, όπως πλημμύρες, δασικές πυρκαγιές και άλλες φυσικές ή ανθρωπογενείς καταστροφές, καθώς και για την προστασία ευπαθών οικοσυστημάτων της περιοχής και των λειτουργιών και υπηρεσιών τους από τις συνέπειες της κλιματικής αλλαγής.

            Άρθρο 12
      Αποφάσεις της επιτροπής διαχείρισης
      1.   Η επιτροπή αποφασίζει με ομοφωνία. Σε περίπτωση μη επίτευξης ομοφωνίας, το θέμα παραπέμπεται προς επίλυση στον σκέλος υψηλού επιπέδου.
      2.   Η επιτροπή απευθύνει τις συστάσεις της στα μέρη.
      3.   Κάθε μέρος εφαρμόζει τις συστάσεις της επιτροπής σύμφωνα με το εσωτερικό του δίκαιο και υποβάλλει τακτικά εκθέσεις στην επιτροπή σχετικά με τα μέτρα που ελήφθησαν για την εφαρμογή τους.
      4.   Σε περίπτωση που ένα μέρος αδυνατεί ή δύναται μόνο εν μέρει να εφαρμόσει σύσταση της επιτροπής, ενημερώνει σχετικά την επιτροπή, εξηγεί τους λόγους της μη εφαρμογής και προτείνει τον τρόπο και τον χρόνο υλοποίησης.
      5.   Η επιτροπή τηρεί αρχείο των αποφάσεων που λαμβάνει.
      Άρθρο 13
      Γραμματεία
      1.   Κατά την εκτέλεση των καθηκόντων της, η επιτροπή υποβοηθείται από επικουρικό τεχνικό όργανο, τη Γραμματεία.
      2.   Η Γραμματεία απαρτίζεται από τρία πρόσωπα, ένα από κάθε συμβαλλόμενο κράτος, που διορίζονται από το Υπουργείο Περιβάλλοντος, με επικεφαλής έναν εμπειρογνώμονα στη διασυνοριακή συνεργασία για τη διαχείριση προστατευόμενων περιοχών και λεκανών απορροής, ο οποίος επιλέγεται από την επιτροπή μέσω διεθνούς προκήρυξης υποβολής υποψηφιοτήτων.
      3.   Οι εργασίες της Γραμματείας καθοδηγούνται από τις αποφάσεις της επιτροπής διαχείρισης και εποπτεύεται από τον πρόεδρο της επιτροπής.
      4.   Η Γραμματεία έχει τα ακόλουθα ειδικά καθήκοντα, τα οποία πρέπει να εκτελούνται εντός των ορίων του διαθέσιμου προϋπολογισμού:

                  α)

                  κατάρτιση του ετήσιου προγράμματος εργασιών της επιτροπής διαχείρισης του πάρκου Πρεσπών με λεπτομερή προϋπολογισμό, καθώς και θεματικών προγραμμάτων εργασιών (π.χ. σχέδιο επικοινωνίας) με λεπτομερείς προϋπολογισμούς και παρακολούθηση της υλοποίησής τους·

                  β)

                  προετοιμασία ή υποστήριξη της προετοιμασίας των συναντήσεων που θα πραγματοποιηθούν στο πλαίσιο της παρούσας συμφωνίας·

                  γ)

                  διευκόλυνση των διαβουλεύσεων για τις πολιτικές και για άλλα σχετιζόμενα με τη συμφωνία θέματα μεταξύ ενδιαφερόμενων μερών και διαβουλεύσεις από ομάδες εργασίας ή/και ομάδες εμπειρογνωμόνων σε επίπεδο χάραξης πολιτικής και σε τεχνικό επίπεδο·

                  δ)

                  συλλογή, αξιολόγηση και διάδοση δεδομένων και πληροφοριών σχετικά με τη νομοθεσία, τα μέτρα και τις δραστηριότητας που έχουν ή δύνανται να έχουν σημαντικές συνέπειες στην επίτευξη των στόχων του άρθρου 2·

                  ε)

                  παρακολούθηση κοινών έργων·

                  στ)

                  συλλογή, αξιολόγηση, δημοσιοποίηση και προώθηση της επιστημονικής έρευνας και συνεργασίας στην περιοχή του πάρκου Πρεσπών·

                  ζ)

                  επαφές και συναντήσεις με δωρητές, κατάρτιση ή αρωγή κατά την κατάρτιση των εγγράφων σχετικά με τα έργα·

                  η)

                  μετάφραση σημαντικών εγγράφων, τεχνική και γραμματειακή υποστήριξη στους εκπροσώπους της τοπικής κοινωνίας·

                  θ)

                  εκπροσώπηση της επιτροπής σε διεθνή φόρουμ·

                  ι)

                  οποιοδήποτε άλλο καθήκον της ανατίθεται από την επιτροπή.

            5.   Η Γραμματεία εδρεύει στον Άγιο Γερμανό της Ελλάδας, για χρονική περίοδο τεσσάρων ετών, ή έως ότου η επιτροπή αποφασίσει διαφορετικά· ισχύει η αρχή της εναλλαγής.
      6.   Η επιτροπή εξουσιοδοτείται να συνάψει με τη φιλοξενούσα χώρα συμφωνία περί έδρας για την εκτέλεση των αρμοδιοτήτων της.
      Άρθρο 14
      Ομάδα εργασίας για τη διαχείριση των υδάτων
      1.   Η επιτροπή διαχείρισης του πάρκου Πρεσπών ιδρύει ομάδα εργασίας για τη διαχείριση των υδάτων, σύμφωνα με τις διατάξεις του άρθρου 10.
      2.   Τα συμβαλλόμενα κράτη, κατόπιν διαβουλεύσεων, ως μέλη της ομάδας εργασίας, ορίζουν τις αρχές και όργανα που είναι αρμόδια για τη διαχείριση των υδάτων στο μέρος του πάρκου Πρεσπών που εμπίπτει στην επικράτειά τους και ενημερώνουν σχετικά με τον διορισμό τους τον πρόεδρο της επιτροπής διαχείρισης του πάρκου Πρεσπών.
      3.   Η ομάδα εργασίας για τη διαχείριση των υδάτων διατυπώνει συστάσεις βάσει των αρχών της ολοκληρωμένης διαχείρισης των λεκανών απορροής, υπό την έννοια της στην οδηγίας πλαίσιο της ΕΕ για τα ύδατα (2000/60/ΕΚ), προς έγκριση από την επιτροπή διαχείρισης.
      4.   Τα συγκεκριμένα καθήκοντα και η εντολή της ομάδας εργασίας προσδιορίζονται μέσω διαβουλεύσεων μεταξύ των συμβαλλομένων κρατών.
      5.   Τα λειτουργικά έξοδα της ομάδας εργασίας για τη διαχείριση των υδάτων (συμμετοχή και οργάνωση των συνεδριάσεων) καλύπτονται από το ελληνικό Υπουργείο Περιβάλλοντος, Ενέργειας και Κλιματικής Αλλαγής, για χρονική περίοδο τεσσάρων ετών από τη θέση σε ισχύ της παρούσας συμφωνίας.
      Άρθρο 15
      Δαπάνες των κοινών οργάνων
      1.   Η υλοποίηση του προγράμματος εργασιών της επιτροπής διαχείρισης του πάρκου Πρεσπών χρηματοδοτείται από τακτικές ετήσιες συνεισφορές των μερών και από άλλες πηγές.
      2.   Κάθε μέρος επωμίζεται καταρχήν τα έξοδα που σχετίζονται με τη συμμετοχή των εθνικών μελών του στις συνεδριάσεις της επιτροπής, της Γραμματείας και των ομάδων εργασίας, με την εξαίρεση του άρθρου 14 παράγραφος 5.
      3.   Το μέρος στην επικράτεια του οποίου οργανώνεται συνεδρίαση της επιτροπής επωμίζεται τα έξοδα διοργάνωσης της συνεδρίασης.
      4.   Η Γραμματεία καταρτίζει ετήσιο προϋπολογισμό που καλύπτει τα έξοδά της και τον υποβάλλει προς έγκριση στην επιτροπή· ο προϋπολογισμός χρηματοδοτείται από τακτικές ετήσιες συνεισφορές των συμβαλλόμενων κρατών και από άλλες πηγές χρηματοδότησης. Εγκαταστάσεις γραφείου παρέχονται από το μέρος όπου έχει την έδρα της η γραμματεία, κατά κανόνα εκτός προϋπολογισμού.
      ΜΕΡΟΣ IV

         ΕΠΙΛΥΣΗ ΔΙΑΦΟΡΩΝ

      Άρθρο 16
      Σε περίπτωση διαφοράς μεταξύ των μερών όσον αφορά την ερμηνεία ή εφαρμογή της παρούσας συμφωνίας, τα μέρη επιδιώκουν την επίλυση μέσω διαπραγματεύσεων ή με οποιοδήποτε άλλο μέσο διεθνούς επίλυσης διαφορών αποδέχονται.
      ΜΕΡΟΣ V

         ΤΕΛΙΚΕΣ ΔΙΑΤΑΞΕΙΣ

      Άρθρο 17
      Τροποποιήσεις της συμφωνίας
      1.   Οποιοδήποτε μέρος μπορεί να προτείνει τροποποιήσεις στην παρούσα συμφωνία.
      2.   Οποιαδήποτε τροποποίηση της παρούσας συμφωνίας εγκρίνεται με συναίνεση. Οι τροποποιήσεις τίθενται σε ισχύ σύμφωνα με τη διαδικασία που προβλέπεται στην παράγραφο 2 του Άρθρου 18.
      Άρθρο 18
      Έναρξη ισχύος
      1.   Η παρούσα συμφωνία υπόκειται σε κύρωση σύμφωνα με τις εσωτερικές διαδικασίες κάθε μέρους.
      2.   Η παρούσα συμφωνία αρχίζει να ισχύει την ημέρα παραλαβής της τελευταίας γραπτής γνωστοποίησης με την οποία τα μέρη κοινοποιούν μεταξύ τους την κύρωση της συμφωνίας.
      Άρθρο 19
      Σχέση με άλλες συμφωνίες
      1.   Καμιά διάταξη της παρούσας συμφωνίας δεν θίγει δικαιώματα και υποχρεώσεις οποιουδήποτε μέρους, τα οποία απορρέουν από οποιαδήποτε συμφωνία που ισχύει κατά την ημερομηνία κατά την οποία η παρούσα συμφωνία αρχίζει να ισχύει. Καμιά διάταξη της παρούσας συμφωνίας δεν θίγει δικαιώματα και υποχρεώσεις οποιουδήποτε μέρους που απορρέουν από το ενωσιακό δίκαιο.
      2.   Για την εφαρμογή της συμφωνίας τα μέρη δύνανται να συνάπτουν διμερείς ή τριμερείς συμφωνίες ή ρυθμίσεις, οι οποίες δεν έρχονται σε σύγκρουση με την παρούσα συμφωνία.
      Άρθρο 20
      Διάρκεια και αποχώρηση
      Η παρούσα συμφωνία παραμένει σε ισχύ επ’ αόριστον, εκτός εάν ένα από τα μέρη, μέσω της διπλωματικής οδού, γνωστοποιήσει την επιθυμία του να αποχωρήσει από αυτήν, περίπτωση κατά την οποία η συμφωνία λήγει έξι μήνες μετά την ημερομηνία της εν λόγω γραπτής γνωστοποίησης. Εκτός εάν συμφωνηθεί διαφορετικά, η λήξη της δεν θίγει την ισχύ οποιασδήποτε συνεχιζόμενης ρύθμισης ή έργου που υλοποιείται κατ’ εφαρμογή της παρούσας συμφωνίας,

         Πύλη, 2 Φεβρουαρίου 2010, σε τέσσερα εξίσου αυθεντικά πρωτότυπα στην αγγλική γλώσσα.

            ΣΕ ΠΙΣΤΩΣΗ ΤΟΥ ΠΑΡΟΝΤΟΣ οι υπογεγραμμένοι, δεόντως εξουσιοδοτημένοι, υπέγραψαν τη συμφωνία.


title: 2013/624/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/363

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011
   (2013/624/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011, που συνοδεύεται από τις απαντήσεις της κοινής επιχείρησης (1),

               —

               έχοντας υπόψη τα συμπεράσματα της μεικτής αντιπροσωπείας των επιτροπών προϋπολογισμών και ελέγχου του προϋπολογισμού του Ευρωπαϊκού Κοινοβουλίου στον ITER στην Κανταράς στις 16-18 Μαΐου 2011,

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05755/2013 – C7-0040/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη την απόφαση 2007/198/Ευρατόμ του Συμβουλίου, της 27ης Μαρτίου 2007, για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (4), και ιδίως το άρθρο 5 παράγραφος 3,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0077/2013),

               1.

               χορηγεί απαλλαγή στον διευθυντή της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης όσον αφορά την εκτέλεση του προϋπολογισμού της κοινής επιχείρησης για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον διευθυντή της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 6 της 10.1.2013, σ. 36.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 90 της 30.3.2007, σ. 58.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2011, που συνοδεύεται από τις απαντήσεις της κοινής επιχείρησης (1),

                  —

                  έχοντας υπόψη τα συμπεράσματα της μεικτής αντιπροσωπείας των επιτροπών προϋπολογισμών και ελέγχου του προϋπολογισμού του Ευρωπαϊκού Κοινοβουλίου στον ITER στην Κανταράς στις 16-18 Μαΐου 2011,

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05755/2013 – C7-0040/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη την απόφαση 2007/198/Ευρατόμ του Συμβουλίου, της 27ης Μαρτίου 2007, για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (4), και ιδίως το άρθρο 5 παράγραφος 3,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0077/2013),

                  Α.

                  λαμβάνοντας υπόψη ότι η ευρωπαϊκή κοινή επιχείρηση για τον ITER και την ανάπτυξη της πυρηνικής σύντηξης («η κοινή επιχείρηση») συστάθηκε τον Μάρτιο του 2007 για διάρκεια 35 ετών,

                  B.

                  λαμβάνοντας υπόψη ότι η κοινή επιχείρηση άρχισε να λειτουργεί αυτόνομα τον Μάρτιο του 2008,

                  Γ.

                  λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση ότι οι ετήσιοι λογαριασμοί της κοινής επιχείρησης για το οικονομικό έτος 2011 είναι αξιόπιστοι και οι πράξεις στις οποίες βασίζονται οι λογαριασμοί είναι νόμιμες και κανονικές,

                  Δ.

                  λαμβάνοντας υπόψη ότι το Ελεγκτικό Συνέδριο εξέδωσε στις 9 Οκτωβρίου 2008 τη γνωμοδότησή του αριθ. 4/2008 σχετικά με τον δημοσιονομικό κανονισμό της κοινής επιχείρησης,

                  E.

                  λαμβάνοντας υπόψη ότι κατά τη σύσταση της κοινής επιχείρησης οι ενδεικτικοί συνολικοί πόροι που θεωρήθηκαν αναγκαίοι για την περίοδο 2007 έως 2014 ανέρχονταν σε 9 653 000 000 EUR,

         Δημοσιονομική και χρηματοοικονομική διαχείριση

                  1.

                  σημειώνει ότι οι ετήσιοι λογαριασμοί της κοινής επιχείρησης παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασής της την 31η Δεκεμβρίου 2011, των αποτελεσμάτων των πράξεών της και των ταμειακών ροών της για το οικονομικό έτος που έληξε την ημερομηνία αυτή, σύμφωνα με τις διατάξεις του δημοσιονομικού κανονισμού της·

                  2.

                  αναγνωρίζει ότι οι πράξεις στις οποίες βασίζονται οι ετήσιοι λογαριασμοί της κοινής επιχείρησης για το οικονομικό έτος 2011 είναι, από κάθε ουσιώδη πλευρά, νόμιμες και κανονικές·

                  3.

                  σημειώνει ότι τα ποσοστά εκτέλεσης των διαθέσιμων πιστώσεων ανάληψης υποχρεώσεων και πιστώσεων πληρωμών ανήλθαν σε 99,7 % και 85,7 % αντιστοίχως· επισημαίνει ότι από τα 611 000 000 EUR των διαθέσιμων για επιχειρησιακές δραστηριότητες πιστώσεων πληρωμών, το 42 % εκτελέσθηκε με άμεσες ατομικές δεσμεύσεις ενώ το υπόλοιπο 58 % εκτελέσθηκε με συνολικές δεσμεύσεις·

                  4.

                  επιδοκιμάζει τον διορισμό του προϊσταμένου του τμήματος ITER, του προϊσταμένου διοίκησης και του προϊσταμένου της μονάδας προϋπολογισμού και οικονομικών το 2011 σε συνέχεια της προσαρμογής του σχεδίου βελτίωσης της διαχείρισης με σκοπό τον διαχωρισμό των οικονομικών αρμοδιοτήτων από τις επιχειρησιακές αρμοδιότητες το 2010·

                  5.

                  λυπάται για το γεγονός ότι ο εσωτερικός ελεγκτής της κοινής επιχείρησης εξέφρασε ανησυχίες σχετικά με τα χρηματοοικονομικά κυκλώματα και συν τοις άλλοις για τον διαχωρισμό των καθηκόντων· προτρέπει την κοινή επιχείρηση να καθιερώσει χωρίς καθυστέρηση την κατάλληλη συστηματοποίηση των χρηματοοικονομικών κυκλωμάτων και να διαχωρίσει όλα τα καθήκοντα που είναι ασύμβατα·

                  6.

                  αναμένει από την κοινή επιχείρηση:

                              —

                              να θέσει σε εφαρμογή και να χρησιμοποιεί πλήρως ολοκληρωμένο εργαλείο για τη διαχείριση δημοσιονομικών, χρηματοοικονομικών και επιχειρησιακών πληροφοριών·

                              —

                              να εφαρμόσει πλήρως τα σχέδια δράσης που ενέκρινε η κοινή επιχείρηση κατόπιν των εσωτερικών ελέγχων σχετικά με τα χρηματοοικονομικά κυκλώματα, τη διαχείριση των επιχορηγήσεων και τις συμβάσεις εμπειρογνωμόνων·

                              —

                              να ολοκληρώσει την επικύρωση των υποκείμενων συστημάτων από τον υπόλογο·

                              —

                              να εγκρίνει συνολική στρατηγική εκ των υστέρων ελέγχου για τις επιχορηγήσεις και τις επιχειρησιακές συμβάσεις·

                              —

                              να διενεργήσει άσκηση διαχείρισης των κινδύνων σε επίπεδο επιχείρησης·

         Συμβάσεις και επιχορηγήσεις

                  7.

                  τονίζει ότι, όπως επισημάνθηκε ήδη στην έκθεση του Ελεγκτικού Συνεδρίου για το 2010, η κοινή επιχείρηση πρέπει να εντείνει τις προσπάθειές της για να αυξήσει τον ανταγωνισμό καθώς ο αριθμός των λαμβανόμενων προσφορών για τις διαδικασίες σύναψης δημοσίων συμβάσεων στον τομέα των επιχειρησιακών δραστηριοτήτων, οι οποίες υπεγράφησαν το 2011 εξακολουθεί να είναι χαμηλός, δηλαδή δύο κατά μέσο όρο ενώ για τις επιχορηγήσεις ο μέσος αριθμός προτάσεων που ελήφθησαν ήταν μόνον μία ανά πρόσκληση για υποβολή προσφορών· αναγνωρίζει ότι η φύση της εργασίας της κοινής επιχείρησης χαρακτηρίζεται από την ανάθεση συμβάσεων για εξαρτήματα υψηλής τεχνολογίας που δεν έχουν κατασκευαστεί ποτέ στο παρελθόν και χωρίς εμπορική αξία, σχεδιασμένα για την κατασκευή ενός πειραματικού αντιδραστήρα σύντηξης σε μια άκρως σύνθετη αγορά, στην οποία επικρατούν συνθήκες μονοπωλίου ή ολιγοπωλίου· επαναλαμβάνει ότι η κοινή επιχείρηση πρέπει να αναζητήσει καλή απόδοση της δαπάνης σε όλες τις πιθανές αγορές·

                  8.

                  εκφράζει τη λύπη του για το γεγονός ότι σε μία περίπτωση, η απόφαση ακύρωσης της ανοικτής διαδικασίας και χρησιμοποίησης διαδικασίας με διαπραγμάτευση δεν ήταν δεόντως αιτιολογημένη ενώ σε μια άλλη περίπτωση η κοινή επιχείρηση αποφάσισε να διαπραγματευθεί με δύο επιχειρήσεις που υπέβαλαν προσφορές στο πλαίσιο ανοικτής διαδικασίας (μολονότι η μία από αυτές δεν διέθετε τις απαραίτητες τεχνικές ικανότητες)· εκφράζει επιπλέον τη λύπη του για το γεγονός ότι σε μια άλλη περίπτωση, δεν ήταν δεόντως αιτιολογημένη ούτε η επιλογή της διαδικασίας με διαπραγμάτευση ούτε οι συμβατικές ποσότητες και τιμές·

                  9.

                  ανησυχεί διότι με τον έλεγχο του Ελεγκτικού Συνεδρίου επιβεβαιώθηκαν οι διαπιστώσεις ενός εσωτερικού ελέγχου που διενεργήθηκε το 2011 στον τομέα της σύναψης συμβάσεων, και συγκεκριμένα:

                              —

                              η προκήρυξη προκαταρκτικής ενημέρωσης δεν χρησιμοποιείται ως μέσο αύξησης της εκ των προτέρων δημοσιότητας για τις προσεχείς διαδικασίες διαγωνισμού,

                              —

                              δεν υπάρχει σύστημα παρακολούθησης και διαχείρισης των αλλαγών στις συμβατικές απαιτήσεις, άρα και εντοπισμού και αντιμετώπισης των υπερβάσεων κόστους,

                              —

                              η διάρκεια της διαδικασίας σύναψης συμβάσεων είναι συχνά υπερβολικά μεγάλη και σημειώνονται ανεπάρκειες στην κατάρτιση των τευχών δημοπράτησης,

                              —

                              οι εκτιμήσεις κόστους δεν είναι επαρκώς τεκμηριωμένες·

                  10.

                  ζητεί στο πλαίσιο αυτό να συνταχθεί λεπτομερής έκθεση προόδου με συγκεκριμένες προτάσεις για τη σταδιακή διόρθωση των προαναφερθεισών ελλείψεων·

                  11.

                  λυπάται για το γεγονός ότι με τον έλεγχο του Ελεγκτικού Συνεδρίου αποκαλύφθηκε επίσης ότι οι διαδικασίες προληπτικού ελέγχου που εφαρμόζονται για τις πληρωμές που καταβάλλονται στο πλαίσιο συμβάσεων και συμφωνιών επιχορήγησης δεν είναι επαρκώς τεκμηριωμένες·

         Έλεγχοι διασφάλισης της ποιότητας και εκ των υστέρων έλεγχοι σχετικά με τη σύναψη συμβάσεων και τις επιχορηγήσεις

                  12.

                  εκφράζει ανησυχίες για το γεγονός ότι μολονότι η κοινή επιχείρηση διαθέτει σύστημα διενέργειας ελέγχων σε επίπεδο αναδόχων, με στόχο τον έλεγχο της συμμόρφωσης με τις απαιτήσεις διασφάλισης της ποιότητας, ωστόσο η εμβέλεια των εν λόγω ελέγχων δεν καλύπτει τις δημοσιονομικές πτυχές της εκτέλεσης των συμβάσεων· καλεί την κοινή επιχείρηση να εξασφαλίσει ότι το πεδίο του συστήματος διενέργειας ελέγχων καλύπτει την προστασία των οικονομικών συμφερόντων της κοινής επιχείρησης περιλαμβανομένων των χρηματοοικονομικών και συμβατικών πτυχών·

                  13.

                  λαμβάνει υπό σημείωση ότι παρά το γεγονός ότι η κοινή επιχείρηση ξεκίνησε το 2011 εκ των υστέρων ελέγχους για την αξιολόγηση της νομιμότητας και κανονικότητας της εκτέλεσης των επιχορηγήσεων, δεν διαθέτει ωστόσο συνολική στρατηγική κατασταλτικών ελέγχων για να καλύπτει την εκτέλεση των συμβάσεων επιχορήγησης και των λοιπών συμβάσεων· προτρέπει την κοινή επιχείρηση να καθορίσει και να εφαρμόσει συνολική στρατηγική εκ των υστέρων ελέγχων που θα καλύπτει πλήρως τους πόρους που δαπανώνται από τον προϋπολογισμό·

         Δικαιώματα διανοητικής ιδιοκτησίας και βιομηχανική πολιτική

                  14.

                  αναγνωρίζει ότι στις 28 Μαρτίου 2012 το διοικητικό συμβούλιο ενέκρινε την πολιτική της κοινής επιχείρησης για τα δικαιώματα διανοητικής ιδιοκτησίας και τη διάδοση πληροφοριών· σημειώνει πάντως ότι το διοικητικό συμβούλιο δεν έχει ακόμη εγκρίνει τη βιομηχανική πολιτική που απαιτείται δυνάμει του καταστατικού·

         Καθυστερημένη καταβολή των εισφορών των μελών

                  15.

                  εκφράζει τη δυσαρέσκειά του για το γεγονός ότι 12 μέλη κατέβαλαν καθυστερημένα τις εισφορές τους για το 2011·

                  16.

                  θεωρεί ουσιαστικό να τηρείται από όλα τα μέλη της κοινής επιχείρησης η προθεσμία για την καταβολή των εισφορών των μελών· υποστηρίζει ότι το διοικητικό συμβούλιο ενέκρινε τα εν λόγω μέτρα που προβλέπουν την επιβολή τόκου επί των ετήσιων εισφορών των μελών σε περίπτωση καθυστερημένης καταβολής τους·

         Υπηρεσία εσωτερικού λογιστικού ελέγχου της Επιτροπής

                  17.

                  σημειώνει ότι ο καταστατικός χάρτης αποστολής της υπηρεσίας εσωτερικού λογιστικού ελέγχου της Επιτροπής εγκρίθηκε από το διοικητικό συμβούλιο στις 25 Νοεμβρίου 2011, συνοδευόμενος από συντονισμένο στρατηγικό σχέδιο ελέγχων για το διάστημα 2012-2014 και ο δημοσιονομικός κανονισμός της κοινής επιχείρησης τροποποιήθηκε αναλόγως προκειμένου να καθιερώσει τις διατάξεις του κανονισμού-πλαισίου σχετικά με τη δικαιοδοσία του εσωτερικού ελεγκτή της Επιτροπής· υπενθυμίζει ότι η κοινή επιχείρηση άρχισε να λειτουργεί αυτόνομα τον Μάρτιο 2008·

         Δημοσιονομικός κανονισμός και κανόνες εφαρμογής

                  18.

                  επιδοκιμάζει το γεγονός ότι το διοικητικό συμβούλιο της κοινής επιχείρησης, στη συνεδρίασή του της 1ης Ιουνίου 2011, αποφάσισε να αποδεχθεί κατά το μεγαλύτερο μέρος τις παρατηρήσεις που περιείχε η γνώμη αριθ. 4/2008 του Ελεγκτικού Συνεδρίου σχετικά με τον δημοσιονομικό κανονισμό της κοινής επιχείρησης για τον ITER και την ανάπτυξη της πυρηνικής σύντηξης (37 συστάσεις έγιναν πλήρως αποδεκτές, 11 έγιναν αποδεκτές με σχόλια και μόνο δύο απερρίφθησαν).

                  19.

                  λαμβάνει υπό σημείωση ότι το Ελεγκτικό Συνέδριο φρονεί ότι ορισμένες διατάξεις των κανόνων εφαρμογής της κοινής επιχείρησης παρεκκλίνουν από τους κανόνες εφαρμογής του δημοσιονομικού κανονισμού της Ένωσης χωρίς να υπάρχει επαρκής αιτιολόγηση· εκφράζει την ικανοποίησή του για τη διευκρίνιση της κοινής επιχείρησης σύμφωνα με την οποία οι αναθεωρημένοι κανόνες εφαρμογής παρέχουν επαρκή καθοδήγηση για την υλοποίηση των δραστηριοτήτων της κοινής επιχείρησης ως προς παραδείγματος χάριν τους όρους σύναψης και χορήγησης δανείων ή τους κανόνες αξιολόγησης εισφορών σε είδος·

         Εισφορά της Ένωσης στη φάση κατασκευής του ITER

                  20.

                  υπενθυμίζει ότι τον Ιούλιο του 2010 το Συμβούλιο αναθεώρησε την εκτίμηση προϋπολογισμού της εισφοράς της κοινής επιχείρησης για τη φάση κατασκευής, ύψους 6 600 000 000 EUR (αξία του 2008), με την οποία διπλασιαζόταν η αρχική εκτίμηση· εκφράζει την ανησυχία του για το γεγονός ότι η κοινή επιχείρηση ενεργεί ώστε να ευθυγραμμίσει το συνολικό κόστος μέχρι σήμερα με τις αξίες του 2008, με σκοπό να είναι σε θέση να καταρτίσει τις δυνητικές παρεκκλίσεις από τις προβλέψεις του προϋπολογισμού· λαμβάνει υπό σημείωση ότι η κοινή επιχείρηση εφάρμοσε εργαλείο τακτικής παρακολούθησης της εγκυρότητας των προβλέψεων και αναφοράς δυνητικών παρεκκλίσεων· αναμένει από την κοινή επιχείρηση να ενημερώσει την αρμόδια για τη χορήγηση απαλλαγής αρχή σχετικά με τα αποτελέσματα αυτής της ανάλυσης·

         Συμφωνία φιλοξενίας με το κράτος υποδοχής

                  21.

                  αναγνωρίζει ότι μολονότι έχει υπογραφεί μεταξύ του Βασιλείου της Ισπανίας και της κοινής επιχείρησης συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και τη λοιπή στήριξη που πρέπει να προσφερθεί, δεν έχει διατεθεί ακόμα η μόνιμη έδρα στην κοινή επιχείρηση· σημειώνει ωστόσο ότι η κοινή επιχείρηση συνεχίζει να στεγάζεται σε προσωρινά κτίρια που χορηγούνται από το Βασίλειο της Ισπανίας·

         Άλλα θέματα

                  22.

                  καλεί και πάλι το Ελεγκτικό Συνέδριο να του υποβάλει μέσα σε εύλογη προθεσμία, ειδική έκθεση σχετικά με κοινά ζητήματα που ανακύπτουν λόγω της φύσης των κοινών επιχειρήσεων, και τα οποία οι κοινές επιχειρήσεις πρέπει να εξετάσουν από κοινού με τους εταίρους τους, με σκοπό να διασφαλισθεί η προστιθέμενη αξία τους και η αποτελεσματική εκτέλεση των ενωσιακών προγραμμάτων έρευνας, ανάπτυξης τεχνολογίας και επίδειξης· σημειώνει ακόμη ότι η εν λόγω έκθεση πρέπει να περιλαμβάνει αξιολόγηση της αποτελεσματικότητας της σύστασης και της δομής των κοινών επιχειρήσεων.

         (1)  ΕΕ C 6 της 10.1.2013, σ. 36.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 90 της 30.3.2007, σ. 58.

         (5)  ΕΕ L 357 της 31.12.2002, σ. 72.


title: 2013/558/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/169

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011
   (2013/558/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς τελικούς λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011, συνοδευόμενη από τις απαντήσεις του Κέντρου (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για τη δημιουργία Μεταφραστικού Κέντρου των Οργάνων της Ευρωπαϊκής Ένωσης (4), και ιδίως το άρθρο 14,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0069/2013),

               1.

               χορηγεί απαλλαγή στη διευθύντρια του Μεταφραστικού Κέντρου των Οργάνων της Ευρωπαϊκής Ένωσης όσον αφορά την εκτέλεση του προϋπολογισμού του Κέντρου για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στη διευθύντρια του Μεταφραστικού Κέντρου των Οργάνων της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 12.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 314 της 7.12.1994, σ. 1.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2011, συνοδευόμενη από τις απαντήσεις του Κέντρου (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για τη δημιουργία Μεταφραστικού Κέντρου των Οργάνων της Ευρωπαϊκής Ένωσης (4), και ιδίως το άρθρο 14,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0069/2013),

                  Α.

                  λαμβάνοντας υπόψη ότι το Ελεγκτικό Συνέδριο δήλωσε ότι απεκόμισε εύλογη βεβαιότητα ότι οι ετήσιοι λογαριασμοί του Μεταφραστικού Κέντρου των Οργάνων της Ευρωπαϊκής Ένωσης (εφεξής «το Κέντρο») για το οικονομικό έτος 2011 είναι αξιόπιστοι και ότι οι υποκείμενες πράξεις είναι νόμιμες και κανονικές,

                  Β.

                  λαμβάνοντας υπόψη ότι, στις 10 Μαΐου 2012, το Κοινοβούλιο χορήγησε απαλλαγή στη διευθύντρια του Κέντρου όσον αφορά την εκτέλεση του προϋπολογισμού του Κέντρου για το οικονομικό έτος 2010 (6), στο δε συνοδευτικό ψήφισμα της απόφασης περί απαλλαγής, μεταξύ άλλων:

                              —

                              ζητεί από το Κέντρο να εξασφαλίσει τη συμμόρφωση με το άρθρο 60 του δημοσιονομικού κανονισμού, όσον αφορά την έκδοση αποφάσεων χρηματοδότησης για τις επιχειρησιακές δαπάνες· ζητεί ειδικότερα από το Κέντρο να καθιερώσει εντατικότερους ελέγχους στο πλαίσιο της διαδικασίας του προγραμματισμού της ανάθεσης συμβάσεων,

                              —

                              καλεί το Κέντρο να αναλύσει τη ροή δεδομένων και τα εργαλεία που χρησιμοποιούνται για τον προγραμματισμό του προϋπολογισμού και να καθιερώσει ελέγχους· σημειώνει, εν προκειμένω, ότι ο προγραμματισμός του προϋπολογισμού του Κέντρου βασίζεται σε εργαλεία και σε εγχειρίδια Excel ή σε βασιζόμενους στο σύστημα ελέγχους δεδομένων που θα μπορούσαν να καταλήξουν σε σφάλματα υπολογισμού και εσφαλμένο προγραμματισμό των δαπανών και να έχουν τελικά αρνητικό αντίκτυπο στις τιμές του Κέντρου·

                              —

                              σημειώνει ότι από τις 12 «πολύ σημαντικές» συστάσεις της Υπηρεσίας Εσωτερικού Λογιστικού Ελέγχου (IAS), το Κέντρο απέρριψε τη σύσταση σχετικά με την υποβολή δημοσιονομικών εκθέσεων· καλεί το Κέντρο να ενημερώσει την αρμόδια για τη χορήγηση απαλλαγής αρχή σχετικά με τους λόγους που το οδήγησαν σε αυτή την απόφαση,

                  Γ.

                  λαμβάνοντας υπόψη ότι ο τελικός προϋπολογισμός του Κέντρου για το 2011 ανήλθε σε 51 299 000 EUR, έναντι 55 928 077 EUR το 2010, πράγμα που συνιστά μείωση κατά 8,27 %,

         Δημοσιονομική και χρηματοοικονομική διαχείριση

                  1.

                  επισημαίνει ότι ο προϋπολογισμός του Κέντρου περιλαμβάνει έσοδα στα οποία συγκαταλέγονται πληρωμές που καταβάλλουν οι οργανισμοί που εξυπηρετούνται από το Κέντρο καθώς και θεσμικά όργανα και οργανισμοί της Ένωσης με τους οποίους υπάρχει συμφωνία για συνεργασία έναντι των υπηρεσιών που παρέχει, συμπεριλαμβανομένων διοργανικών δραστηριοτήτων, και ενδεχόμενα άλλα έσοδα·

                  2.

                  υπενθυμίζει ότι ο προϋπολογισμός του Κέντρου για το 2011 ανήλθε σε 51 299 000 EUR και ότι το αποτέλεσμα της εκτέλεσης του προϋπολογισμού για το 2011 μειώθηκε σε 1 201 339,13 EUR το 2011, έναντι 8 319 397,02 EUR το 2010, πράγμα που συνιστά μείωση κατά 85,56 %· σημειώνει, επιπλέον, με βάση την έκθεση του Ελεγκτικού Συνεδρίου, ότι η μείωση αυτή προέκυψε κυρίως από μείωση των εσόδων κατά 15 %, η οποία αντανακλά τη νέα πολιτική τιμολόγησης του Κέντρου που αποσκοπεί στην ευθυγράμμιση των τιμών των προϊόντων με το κόστος τους·

                  3.

                  σημειώνει, με βάση την έκθεση του Ελεγκτικού Συνεδρίου, ότι το σωρευθέν πλεόνασμα του προϋπολογισμού μειώθηκε από 9 231 709,81 EUR το 2010 σε 2 973 348,94 EUR το 2011 και ότι η μείωση αυτή συνιστά το καθαρό αποτέλεσμα, αφενός, του πλεονάσματος του προϋπολογισμού για το 2011 και, αφετέρου, πιστώσεων σε αποθεματικά για τη σταθερότητα των τιμών και για έκτακτες επενδύσεις·

                  4.

                  σημειώνει, με βάση την ετήσια έκθεση δραστηριοτήτων του Κέντρου, ότι στον αρχικό του προϋπολογισμό για το 2011, 46 956 800 EUR αποτέλεσαν αντικείμενο διορθωτικού προϋπολογισμού, που εγκρίθηκε από το διοικητικό συμβούλιο στις 13 Οκτωβρίου 2011· επισημαίνει, ειδικότερα, ότι ο σκοπός του διορθωτικού προϋπολογισμού ήταν διττός:

                              —

                              να συμπεριληφθεί το πλεόνασμα του προϋπολογισμού των προηγούμενων ετών, ήτοι 9 231 709,81 EUR, και να χρησιμοποιηθεί το πλεόνασμα αυτό για τη δημιουργία δύο έκτακτων αποθεματικών, ενός για την ανάπτυξη ενός αποτελεσματικότερου εργαλείου διαχείρισης της ζήτησης μεταφράσεων (πρόγραμμα E-CdT) (4 325 709,81 EUR) και ενός άλλου προκειμένου να επιτραπεί στο Κέντρο η διατήρηση σταθερών τιμών το 2012 και το 2013 (4 906 000 EUR)·

                              —

                              να ισοσκελισθεί εκ νέου ο προϋπολογισμός μετά από τη σημαντική μείωση στις προβλέψεις πελατών·

                  5.

                  σημειώνει ακόμη ότι το ποσό του αποθεματικού για τη σταθερή τιμολόγηση ήταν μικρότερο από το προτεινόμενο διότι 1,8 εκατ. EUR από το πλεόνασμα έπρεπε να χρησιμοποιηθούν για την αντιστάθμιση της πτώσης των εσόδων από τους πελάτες που είχε σημειωθεί ήδη το 2011, με αποτέλεσμα το τελικό ποσό του αποθεματικού να είναι μόνο 7,4 εκατ. EUR·

         Αναλήψεις υποχρεώσεων

                  6.

                  συνάγει, με βάση την ετήσια έκθεση δραστηριοτήτων, ότι οι συνολικές αναλήψεις υποχρεώσεων στον τίτλο I ανήλθαν σε 95,12 % για το 2011, ήτοι υπήρξε σημαντική βελτίωση σε σχέση με το 2010, όταν είχε αναλωθεί μόνο το 91,5 % του προϋπολογισμού (85 % το 2009)· σημειώνει ακόμη ότι οι μεταφορές μεταξύ ετών είναι περιορισμένες και ότι αντιπροσωπεύουν μόλις το 1,32 % των αναλήψεων υποχρεώσεων·

                  7.

                  σημειώνει, με βάση την ετήσια έκθεση δραστηριοτήτων, ότι οι συνολικές αναλήψεις υποχρεώσεων στον τίτλο II ανήλθαν σε 94,44 % για το 2011, ήτοι υπήρξε αξιοσημείωτη βελτίωση σε σχέση με το 2010, όταν είχε δεσμευθεί μόνο το 86,30 % του προϋπολογισμού (88 % το 2009)·

                  8.

                  σημειώνει, με βάση την ετήσια έκθεση δραστηριοτήτων, ότι για τον τίτλο III, 99,4 % του προϋπολογισμού είχε δεσμευθεί έως τα τέλη του έτους 2011, έναντι 80,5 % το 2010· το υψηλό αυτό ποσοστό εκτέλεσης οφείλεται στις περικοπές που έγιναν στον διορθωτικό προϋπολογισμό·

         Ανθρώπινοι πόροι

                  9.

                  σημειώνει, με βάση την ετήσια έκθεση δραστηριοτήτων, ότι έως τα τέλη του 2011 είχαν πληρωθεί 205 θέσεις του οργανογράμματος, ήτοι 91,1 % του συνόλου των προβλεπόμενων θέσεων· σημειώνει ακόμη ότι, στο πλαίσιο των συνεχών προσπαθειών του Κέντρου με στόχο τη βελτιστοποίηση των μεθόδων εργασίας και τη μείωση του κόστους, το 2011 πραγματοποιήθηκε νέα λεπτομερής ανάλυση όλων των θέσεων του Κέντρου, η οποία οδήγησε σε μείωση πέντε θέσεων το 2012 (λαμβανομένης υπόψη της μείωσης αυτής, η πλήρωση του οργανογράμματος ανέρχεται σε 93,18 %)·

                  10.

                  παρατηρεί ότι, κατά τη διάρκεια του έτους, τέσσερα μέλη του προσωπικού έκαναν χρήση της δυνατότητας εσωτερικής κινητικότητας του προσωπικού και άλλαξαν θέσεις εργασίας στο Κέντρο·

         Προστασία δεδομένων

                  11.

                  λαμβάνει υπό σημείωση ότι το 2011, προκειμένου να ενισχυθεί η ανεξαρτησία του συστήματος, το Κέντρο διόρισε νέο υπεύθυνο προστασίας δεδομένων· σημειώνει ότι το 2011 κοινοποιήθηκαν στον Ευρωπαίο Επόπτη Προστασίας Δεδομένων τέσσερις εργασίες επεξεργασίας για προκαταρκτικό έλεγχο, που αφορούσαν ζητήματα βιντεοεπιτήρησης, πειθαρχικής διαδικασίας, πολιτικής κατά της παρενόχλησης και διαδικασίας πιστοποίησης· σημειώνει ακόμη ότι, όσον αφορά τη βιντεοεπιτήρηση, η υπόθεση έκλεισε με θετική γνωμοδότηση, όσον αφορά την πειθαρχική διαδικασία και την πολιτική κατά της παρενόχλησης εστάλησαν συμπληρωματικά στοιχεία στον Ευρωπαίο Επόπτη Προστασίας Δεδομένων μετά από αίτησή του, ενώ όσον αφορά την πιστοποίηση η απάντηση του Ευρωπαίου Επόπτη Προστασίας Δεδομένων εκκρεμεί· καλεί το Κέντρο να ενημερώνει την αρμόδια για τη χορήγηση απαλλαγής αρχή σχετικά με την εξέλιξη στο θέμα των κοινοποιήσεων·

         Διαδικασίες ανάθεσης συμβάσεων

                  12.

                  σημειώνει ότι, σύμφωνα με το άρθρο 60 του δημοσιονομικού του κανονισμού, το 2010 το Κέντρο καθόρισε το σχέδιο ανάθεσης συμβάσεων για το 2011, που επέχει θέση απόφασης χρηματοδότησης του διοικητικού συμβουλίου του Κέντρου· σημειώνει επιπλέον ότι το σχέδιο αποτελεί αναπόσπαστο μέρος του προγράμματος εργασίας του Κέντρου για το 2011, το οποίο εγκρίθηκε από το διοικητικό συμβούλιο στις 27 Οκτωβρίου 2010·

         Σύστημα λογιστικής

                  13.

                  σημειώνει ότι τον Μάιο του 2012 το Κέντρο έθεσε σε εφαρμογή το σύστημα λογιστικής σε δεδουλευμένη βάση, λογιστικό σύστημα που χρησιμοποιεί η Επιτροπή για τη λογιστική του προϋπολογισμού, και ότι ο λογιστής θα ολοκληρώσει την επικύρωση του συστήματος λογιστικής το πρώτο τρίμηνο του 2013· καλεί το Κέντρο να ενημερώσει την αρμόδια για τη χορήγηση απαλλαγής αρχή σχετικά με την εξέλιξη στο θέμα της επικύρωσης του συστήματος λογιστικής·

                  14.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (7) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 12.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 314 της 7.12.1994, σ. 1.

         (5)  ΕΕ L 357 της 31.12.2002, σ. 72.

         (6)  ΕΕ L 286 της 17.10.2012, σ. 141.

         (7)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).